11 апрел 2021, Тошкент вақти: 09:57\nЖиззах вилоятининг Дўстлик туманидаги бир неча мактабнинг 7-8-9-синф ўқувчилари 15 кундан буён дарсга бормай пахта термоқда. Озодлик суҳбатлашган ота-оналарга кўра, пахта теримига Тошкентдан юборилган ҳашарчилар қайтарилгач, мактаб ўқувчилари далага сафарбар этилган.\nЖиззах вилоятининг Дўстлик туманидаги аксарият умумтаълим мактабларининг 7-8-9-синф ўқувчилари икки ҳафтадан буён пахта теримига чиқарилмоқда.\nБу ҳақда Озодликка хабар қилган ота-оналардан бирининг айтишича, ўқувчиларга кузги таътил бошланганига қарамасдан улар пахта теряпти:\n- Бир икки ҳафталар бўлди болаларимизни пахтага чиқариб юборилганига. 7-8-9-синф ўқувчилари учун дарс, тамоман тўхтаган. Фақат кеча қаттиқ ёмғир ёққани ва агатнинг ичига киришнинг имкони бўлмагани боис бир-икки кунга жавоб берилди, - деди ота-оналардан бири.\nЎзини Жиззах вилояти халқ таълими бошқармаси бошлиғининг ўринбосари Исомиддин, деб таништирган мулозим, ўқувчиларнинг пахта теримига чиқарилгани ҳақидаги ота-оналарнинг иддаосини инкор қилди:\n- Ким айтган бўлса ҳам бекор айтибди. Бир дона ҳам ўқувчи чиқарилган йўқ. Пахта теримига ўқувчи умуман жалб қилинмаган, - деди мулозим.\nОзодлик бундан сўнг Дўстлик туманидаги “Истиқлол” қишлоқ фуқаролар йиғини ҳудудидаги 5-умумтаълим мактабининг 7-синф ўқувчиси билан суҳбатлашишга муваффақ бўлди.\nИсмини ошкор қилмаётганимиз, 14 ёшли бу ўқувчи ҳам 15 кундан буён пахта теримида эканини айтди:\nЎқувчи пахтадаги қийинчиликлар ҳақида шундай дейди:\n- Эрталаб соат еттида далада бўлишимиз керак. Пахта йўқ ҳисоби. Лекин нормани бажаришимиз шарт, бўлмаса ўқитувчимиз уришади. Тушликка ўзимиз билан овқат олиб борамиз, далада совуқ чой, у тугаб қолса сув ичамиз. Кечқурун чарчааааб, соат 7 ларда уйга қайтсак, на свет бўлади ва на газ. Шам ёруғида тимирскиланиб овқатланамизда, ухлаб қоламиз, - деди 7-синф ўқувчиси.\nДўстлик туманидаги давлат корхоналаридан бирида ишлайдиган Озодлик манбаси ҳам ўқувчиларнинг пахтага чиқарилаётганини тасдиқлади:\n- 20 октябрь куни Тошкентдан келган ҳашарчилар қайтиб кетди. Адашмасам, 22 октябрда план ҳам тўлди, Озодбек келиб стадионда концерт ҳам берди. Лекин ҳашарчилар кетганидан сўнг мактаблар ёпилди, 7-8-9-синф ўқучилари ёппасига далага ҳайдалди. Чунки қоғозда пахта плани тўлгани билан, хирмонлар бўшку. Ҳар йили пахта пунктида 30-40та уюм бўларди, бу йил йигирмата ҳам чиқмайди. Президент хафа бўлмасин деб рапорт бериб юборгану, энди бу ёғига яна ўқитувчию ўқувчилар балога қолди. Айтишларича, 15 ноябргача терим давом этади экан, - деди манба.\nАйни пайтда Озодликка оддий ўзбекистонликлардан келаëтган хабарларга кўра¸ ХМТ экспертлари ҳамроҳлигидаги Миллий мониторинг гуруҳлари кетиши билан аксар вилоятларда коллежларнинг 1-2-босқич ўқувчилари баробарида мактабларнинг юқори синф ўқувчиларини пахтага чиқариш ҳолатлари яна кўпайган.\nИнсон ҳуқуқлари бўйича Ўзбекистон-Германия форуми раҳбари Умида Ниёзова Озодлик билан суҳбатда, мактаб ўқувчиларини пахта теришга мажбурлаш айниқса сўнгги 15 кун орасида Ўзбекистонда кўплаб кузатилаётганини таъкидлади.\nУмида Ниёзова билан суҳбатни қуйида тингланг:


Вертикал фермалар сархил кўкат ва ароматик гиёҳларнинг халқаро савдосига нуқта қўядими? • EastFruit\nБош саҳифа › Мева-сабзавот бизнеси › Муаллифлик блоглари › Вертикал фермалар сархил кўкат ва ароматик гиёҳларнинг халқаро савдосига нуқта қўядими?\nВертикал фермалар сархил кўкат ва ароматик гиёҳларнинг халқаро савдосига нуқта қўядими?\nМуаллиф: Andriy Yarmak 2 Фев 22 1 Фев 22 150\nБундан бир-икки йил аввал мен жуда футуристик блог ёзган эдим, у ҳозир ўша пайтдагидек ҳайратланарли эмас. Чунки, ўшанда қаламга олинганларнинг бари ҳозир мавжуд ва улар тижорат миқёсидадир.\nБугун мен сархил кўкатлар ва ароматик гиёҳлар сегментида нималар содир бўлаётгани ҳақида гапириб бермоқчиман. Бу сегмент бизнинг лойиҳаларимиз амалга оширилаётган мамлакатлар учун энг муҳимларидан биридир. Зеро, Грузия ҳам, Ўзбекистон ҳам жуда катта ҳажмда кўкат экспорт қилади.\nРоссия йилига 50 миллион доллардан ортиқ 50 минг тонна сархил кўкат импорт қилади. Шу билан бирга, Ўзбекистон Россия учун энг йирик кўкат етказиб берувчи ҳисобланади, Грузия эса йирик экспортёрлар қаторига кирган. Кўкат етиштириш ва унинг экспорти бўйича бизнеснинг келажаги қандай? Вертикал фермерларнинг унга қандай алоқаси бор?\nШу ўринда кичик бир чекиниш қилмоқчиман. Биз, яъни, ФАО ҳамда ЕТТБ сабзавот, мева, резавор ва ёнғоқ етиштириш, уларнинг логистикаси, маркетинги ва қайта ишлаш бўйича энг замонавий технологик инновацияларга бағишланган лойиҳани ишга туширмоқдамиз.\nВа бунда мева-сабзавот бизнесидаги хатарларни сезиларли даражада камайтирувчи ҳақиқий технологик ютуқларга эътибор қаратилади. Ва албатта, саноат учун қуйидаги долзарб вазифалардан бирини ҳал қилиш шарти билан: атроф-муҳитга салбий таъсирни камайтириш, маҳсулдорликни ошириш ва маҳсулот таннархини кескин пасайтириш, маҳсулот бой берилишини камайтириш, қазилма энергия манбаларидан фойдаланишни қисқартириш, қўл меҳнати харажатларини камайтириш, маҳсулот сифатини ошириш ва ҳоказо.\nЭнг илғор технологиялардан бири ва албатта, тренддагиси бу вертикал фермалардир. Албатта, ҳозир бу тренд атрофида жуда кўп шов-шувлар юрганлигини яхши биламиз. Шуниси аниқки, вертикал хўжаликларда маҳсулот етиштиришнинг иқтисодий жиҳатлари ҳали ҳам оқсоқ. Бироқ, ушбу саноат ўнлаб миллиард инвестицияларни жалб қилмоқда, демак, жаҳон бўйича бу муаммоларни ҳал қилиш йўллари фаол изланмоқда. Шу боис, EastFruit халқаро жамоаси ҳам минтақамиздаги вазиятни фаол ўргана бошлади, халқаро тажрибани эса биз анчадан буён ўрганмоқдамиз.\nШундай қилиб, мен вертикал фермер хўжаликларининг камида битта бизнес-форматини кўрмоқдаман, у бугунги кунда ва ҳатто бизнинг минтақамизда ҳам иқтисодий жиҳатдан мутлақо мақсадга мувофиқдир!\nБу яхши ресторан ёки унинг томорқасида кўкатлар ва хушбўй гиёҳлар етиштириш форматидир. Маълумки, ресторан учун маҳсулот таннархи асосий харажат элементи эмас. Шу билан бирга, ресторанлар ўртасида рақобат даражаси ошиши фонида маҳсулот сифати рестораннинг асосий афзаллигига айланиши мумкин.\nМен ўз вертикал фермасига эга бўлган эски Тбилиси марказидаги «Стамба» ресторани салатларидан татиб кўрдим. Кўкатлар дастурхонга тортилишидан бир неча дақиқа аввал узиб олинган. Ва улар ҳақиқатан ҳам жуда мазали эди! Бундан ташқари, ушбу вертикал фермада кўкатларнинг катта ассортименти етиштирилади, бундай хилма-хилликни бозордан тополмайсиз, чунки, уларни бошқа ҳеч ким етиштирмайди. Ишлаб чиқарувчилар ўз ошпазлари билан рецептлари учун энг мазали кўкатларни топишга муваффақ бўлишган ва бу тажрибалар доимий давом этади. Бундай услубда ишлаш ниҳоятда қулай ва жуда самарали. Пестицидлардан умуман фойдаланмаслик ҳам ўз соғлиғини қадрлайдиган мижозлар учун яна бир афзалликдир.\nИккинчи кутилмаган жиҳат – бу вертикал фермер хўжалигининг жуда чиройли эканлиги! Ҳа, бу интерьер учун ажойиб безак вазифасини ўтай олади. Кўпчилик «Стабма»га бинафша-пуштиранг кўкатлар гуркираб турган фермани суратга олиш учун келади.\nҚизиғи шундаки, Грузиядаги бошқа ресторанлар ҳам ўз мақсадларини амалга ошириш йўлида шундай ихчам ечимларни сотиб олиш имконияти билан қизиқишмоқда. Грузиянинг Space Farms компанияси асосчиси Туся Гарибашвили ресторан ва супермаркетлар учун автоматлаштирилган вертикал ферманинг прототипини ишлаб чиқди. Унинг сўзларига кўра, икки метр квадрат жойдан ойига 25 килограммгача сархил кўкатлар ва хушбўй гиёҳлар ҳосилини йиғиб олиш мумкин.\nАлбатта, бу фақат бошланиши ва илк қадамлар. Бизга маълумки, кўплаб супермаркетлар тармоғи ўз вертикал фермаларини яратиб, уни савдо залларига, ташқи фасадга жойлаштириш ёки ҳамкор лойиҳаларга сармоя киритиш устида ишламоқда (жаҳондаги энг йирик супермаркетлар тармоғи Walmartнинг 400 миллион долларлик сармояси ҳақидаги материалга қаранг). Улар шу ернинг ўзида етиштирилган кўкатлар ҳар доим юзлаб ёки минглаб километр узоқликдан олиб келинганидан кўра сархил ва мазали бўлишини яхши билишади. Бундан ташқари, бундай ташув билан боғлиқ «углерод изи» ҳақида ҳам унутмаслик керак. Сотиладиган маҳсулотларнинг ташув нархини пасайтириш ва зарарли чиқиндиларни камайтириш ҳозир жаҳондаги ҳар бир ритейлер, жумладан, бизнинг мамлакатлар супермаркетлари учун ҳам энг муҳим вазифадир. Бу имтиёзли молиялаштиришнинг кўплаб манбаларидан фойдаланиш имконини беради ва айни имконият ритейл-бизнес ривожидаги муҳим афзалликдир.\nБундан ташқари, сиз яна бир қизиқарли тенденцияни сездингизми-йўқми, билмайман – кўплаб йирик мева-сабзавот компаниялари авиаташувдан бутунлай воз кеча бошлади! Эслатиб ўтаман, кўкатлар ва ароматик гиёҳлар, одатда, фақат шу тарзда ташилади, чунки, улар қиммат ва тез бузиладиган маҳсулотдир. Бу эса келгуси беш йил ичида кўкатлар экспорти, ҳатто шу сабабдан ҳам кескин қисқаришини англатади. Агар бунга истеъмолчини янада мазали кўкатлар ва уларнинг кенг ассортиментига ўргатадиган вертикал фермер хўжаликлари ривожини ҳам қўшсак, менимча, сархил кўкатларнинг халқаро савдосига нуқта қўйишга тўғри келади.\nАйтганча, сўзларим тасдиғи сифатида шуни айтишим жоизки, сархил кўкатлар халқаро савдоси пасая бошлади. Менимча, 2021 йил кетма-кет тўртинчи йил бўлдики, кўкатлар экспорти, ҳатто қиймат жиҳатидан ҳам пасайди. Модомики, шундай экан, балки Ўзбекистон ва Грузия бошқа имкониятларни излай бошлаши керакдир, чунки, вертикал фермер хўжаликларини ривожлантириш тенденцияси Россияда ҳам мавжуд ва у тобора кучайиб бормоқда.\nХулоса сифатида шуни айтмоқчиманки, жаҳондаги сархил кўкатлар ва ароматик гиёҳларнинг энг йирик экспортёрлари Италия, Нидерландия, Хитой, Эфиопия ва Мексикадир. Минтақамиз мамлакатлари орасида Ўзбекистон жаҳондаги энг йирик йигирмата экспортёрлар қаторидан жой олган. Жаҳон миқёсида сархил кўкатларнинг халқаро савдоси 3 миллиард долларни ташкил этади. Ўн йилдан кейин эса ушбу савдо ҳажми минимал даражага тушиши эҳтимоли баланд.\nАндрей Ярмаквертикал фермаларГрузияинновацияларкўкат\nMADINA 7 Фев 22 at 16:54\nJuda ajoyib ishlar ammo Agrosanoat kelajagini sun’iylik tashkil etmasa bo’lgani Ayniqsa Sun’iy intelekt odamni daxshatga solmoqda


АҚЛНИ ЗАИФЛАШТИРИБ, МЕҲНАТ ҚОБИЛИЯТИНИ СУСТЛАШТИРАДИ\nТиббиёт 21.06.2019 233\nИюнь - гиёҳванлликка қарши кураш ойлиги\n- Касбим тақозосига кўра гиёҳвандлик моддаси истеъмол қилган кишилар билан деярли ҳар куни мулоқотда бўламан, - дейди вилоят наркология диспансери бош шифокорининг даволаш ишлари бўйича ёрдамчиси Бобомурод Раҳимов. - Суҳбат чоғида уларнинг кўпчилиги билиб-билмай бу йўлга кириб қолганлиги, иродасизлиги туфайли оғир дарддан қутула олмаётганлигини айтади. Уларга қараб ачиниб кетаман. Чунки гиёҳвандликнинг салбий оқибатларини санаб адоғига етиб бўлмайди. Зеро гиёҳванд моддалар, бир томондан, инсон ақлини заифлаштирса, иккинчи томондан, инсон танасининг турли хасталикларга чидамлилиги, яъни иммунитетини барбод қилади. Учинчидан, хотирани пасайтириб, ҳамма нарсага бефарқ қилиб қўяди. Тўртинчидан, юрак, қон-томир ва асаб тизимини ишдан чиқаради. Бешинчидан, кўпгина ҳолатларда инсоннинг ОИТС касаллигига чалинишига олиб келади. Булардан ташқари, наркотик моддаларни мунтазам истеъмол қилиш кўзни хиралаштиради, тишларни касаллантириб, тўкиб юборади, ошқозон-ичак, жигар, ўпка фаолиятини бузади. Бу дардга мубтало бўлган одам ўта ялқов, масъулиятсиз, худбин бўлиб қолади.\nИнсоният бир неча асрлардан буён гиёҳвандликка қарши курашиб келаётган бўлса-да, бу иллатга узил-кесил барҳам беролганича йўқ. Бирлашган Миллатлар Ташкилоти экспертлари томонидан ўтказилган тадқиқот хулосаларига кўра, жаҳонда ҳар йили тахминан 100 минг киши гиёҳвандлик балоси туфайли ҳаётдан эрта кўз юммоқда. Шу билан бирга бугунги кунда ноқонуний наркобизнесдан тушадиган ялпи даромад йилига 400 миллиард долларни ташкил этади.\n- Ушбу заҳри қотилни истеъмол қилаётганлар орасида хотин-қизлар ҳам борлиги, айниқса, ҳомиладор аёлларнинг учраётгани ачинарли ҳолдир, -дейди Бобомурод Раҳимов. - Ваҳоланки гиёҳванд моддаси фарзанд кутаётган аёл организми ва ҳомилага ўта зарарли таъсир кўрсатади. Чунки ҳомила пайдо бўлган вақтдан бошлаб 70 кунгача жуда нозик ҳисобланади. Ҳар қандай салбий таъсир унда туғма нуқсонлар пайдо бўлиши (ҳомила ўлик туғилиши, тушиши, ақли заиф, мажруҳ чақалоқлар туғилиши)га олиб келиши мумкин.\nЮртимизда гиёҳвандликка қарши курашиш ва наркотик моддалар ноқонуний айланишининг олдини олиш борасида кенг қамровли ишлар амалга оширилмоқда. Шу билан бир қаторда ҳар йили махсус ойлик эълон қилиниб, бир ой давомида ёшлар ўртасида гиёҳвандлик ва унинг аянчли оқибатлари, гиёҳванд ва психотроп моддаларни тарқатиш, сотиш ва бунинг оқибатларини муҳокама қилиш, бундай иллатларга қарши курашга чорловчи тадбирлар ўтказиб борилмоқда.\n- Гиёҳвандлик моддасини истеъмол қилиш натижасида инсон организмида унга руҳий ва жисмоний мойиллик пайдо бўлади, - дейди Бобомурод Раҳимов. - Бунинг оқибатида кишида руҳий ҳолатнинг ўзгариши: ўзини ёмон ҳис қилиш, тажанглик, уйқунинг бузилиши, тез чарчаш каби ҳолатлар кузатилади. Кейинчалик эса кўп терлаш, юрак уришининг тезлашиши, оғиз қуриши, озиб кетиш, қўл ва оёқнинг терлаши, суякларда оғриқ пайдо бўлиши кузатилади. Бундай пайтда ўз вақтида гиёҳванд моддаси қабул қилинмаса, танада оғриқ кучаяди. Шунингдек, гиёҳвандликка ружу қўйган одамнинг кўз қорачиқлари нуқтасимон бўлиб, ёруғлик ва қоронғулик таъсирига бефарқ бўлиб қолади. Хумор пайтида қорачиқлар кенгайиб, кўзи ёшланиб, унда тумов белгилари кузатилади. Гиёҳванд шахслар бундай пайтда жаҳлдор ва тажовузкор бўлиб қолишади. Ана шундай пайтда гиёҳванд моддаси топиш бу одам учун энг мақбул чора бўлиб туюлади ва у бунинг учун ҳеч нарсадан қайтмайди. Бу ҳолат охир-оқибат уни жиноятга бошлайди.\nГиёҳвандлик натижасида жуда оғир хасталик - ОИТСга чалинганлар сони кўпаяётганлиги ҳам ачинарли ҳолдир. Шу боис ҳозирги кунда гиёҳвандлар ўртасида ОИТСнинг олдини олиш мақсадида "Ишонч пунктлари" ташкил этилган. Унга мурожаат қилганлардан тиббий хизмат учун пул олинмайди. Беморнинг кимлиги сўралмайди, муолажа сир сақлаш асосида олиб борилади.\n- Диспансеримизда гиёҳвандлик исканжасига тушиб қолган инсонларни даволаш учун 3 та бўлим бўлиб, барча даволаш ишлари бепул амалга оширилади, - дейди Бобомурод Раҳимов. - Айни пайтда 10 нафарга яқин фуқаро токсикомания ва қарийб 70 нафар киши гиёҳвандлик бўйича рўйхатга олинган. Ачинарлиси бугун ёшлар ўртасида токсикоманиянинг бир тури, яъни турли воситаларни ҳидлаб кайф қилиш ҳолатлари ҳам кузатилмоқда.\nБугун гиёҳвандликка мубтало бўлаётганларга қарата бир гапни айтиш мумкин. Ҳаёт гўзал, яшаш яхши. Ҳар қандай муаммони ҳал қилиш мумкин. Шу сабабли ўзингизни чоҳга ташламанг. Ўлим суюқлиги солинган шприцни қўлига олаётган одам келажагини умрбод қоронғулик қаърига ташлаётганини ҳис қилиши зарур. Гиёҳванд моддаси таклиф қилинган пайтда "йўқ" деган қатъий сўзни айта билиш керак. Шундагина инсон ҳаётда ўз ўрнини топиши ва ўзинининг, қолаверса, оиласининг хотиржамлигини таъминлаши мумкин.


Шавкат Мирзиёев: Бу ерга қарсак учун эмас, ишлаш учун келдим | Ўзбекистон ва жахон янгиликлари\nДолзарб янгилик | Ўзбекистон 21 август 14:49 1 679\n– Бу ерга қарсак учун эмас, ишлаш учун, халқимиз кўзини кўриш учун келдим, – деди Шавкат Мирзиёев. – Дунёқарашини ўзгартирмаган сектор раҳбарлари оёғимизга кишан. Ишга кирган битта хотин-қизнинг бахтини тасаввур қиласизларми? Ёшларни ким етаклайди, тўғри йўналиш беради? Мўйноқ мисолида кўрдиларингиз. Одамларнинг кўзларида «қилса бўлар экан-ку» деган нур бор. Лекин энди бу тарих. Ҳамма туманларда шундай ўзгаришлар қилиш керак.\n– Охирги уч йил мобайнида туб ислоҳотлар натижасида кўплаб соҳаларни эркинлаштирдик, уларнинг ривожига халақит берган чекловларни бекор қилдик. Қорақалпоғистонда ҳам ҳар бир сектор раҳбари чекловларни бекор қиламан, тадбиркорга хизмат қиламан, деган қоида, шиор билан ишлаши керак, – дея таъкидлади Президент.


April 10 2018, 04:04 Инсон ҳуқуқлариМақолаларЎзбекистон\nСИЗ ЗООПАРКДА БЎЛГАНМИСИЗ?!\nАзиз замондошлар, сайтимизнинг ҳурматли мухлислари! Сиз суд процессларида ҳеч қатнашганмисиз? Агар қатнашмаган, судларга бевосита гувоҳ бўлмаган бўлсангиз, бундан кейин ҳам илоҳим шундай бўлиб қолсин. Ахир яхши тилакларни билдиришаётганда айтишадику,” ҳеч қачон милисага ишинг тушмасин ва дўхтирга ишинг тушмасин”, деб.\nАйрим ўта кўнгли бўш кишилар эса, “илоҳим, дўхтир ва милисалар ишсиз қолишсин”, деб ҳам қўйишади.\nМен ҳам яхши ниятда айтилган ушбу тилакка чин кўнгилдан қўшилиб, ўз касбини сидқидилдан севадиган дўхтир дўстимга, кунларнинг бирида, у куйиб-пишиб ўз фаолияти ҳақида гапириб, ўзи ва ўз соҳаси билан астойдил фахрланаётган бир пайтда кўнглимдаги гапни шартта айта қолдим.\nАввалига у нима дейишини билмай бир оз жим қолди. Сўнг “йўқ, касалчилик барибир учрайверади, бизларга доим иш топилади, биз ишсиз қолмаймиз”, деди. Мен ҳам сўзимда туриб олиб, “ ҳамма касалларни қайтиб касал бўлмайдиган қилиб тузатиб юбордингиз ва келинг, шунчаки идеал тасаввур қилиб кўрамиз: ер юзида биронта ҳам касал одам қолмади дейлик”, дедим.\nСуҳбатдошим хурсанд бўлишини ҳам, хафа бўлишини ҳам билмай иккиланиб қолди.\nКейин мен одамларни ва ўз касбини ниҳоятда севадиган дўстимни шундай овутдим:\n“Келинг, мен айтгандай бўла қолсин! Кейин Сиз одамларни даволаш эмас, қандай қилиб уларнинг соғлиғини янада мустаҳкамлаш ва янаям кўпроқ умр кўришлари учун берилиб ишлаган бўлардингиз”, дедим.\nСуҳбатдошимнинг чеҳраси ёришди.\nХўш, шундай қилиб, Сиз ҳеч суд жараёнларида қатнашганмисиз?\nЗоопаркдачи?! Зоопаркда бўлганмисиз?!\nАгар зоопаркка борган бўлсангиз, Сизга жуда қизиқ туюлаяптию, аммо суд жараёнларида қатнашмаган бўлсангиз ҳам, ҳечам хафа бўлманг.\nСуд зали ҳам худди ҳайвонот боғига ўхшаб кетади. Қафас ўрнатилган ҳайвонот боғига.\nСиз нима деб ўйлайсиз, нима учун ҳайвонларни қафасга солиб қўйишади?\nАввало қочиб кетишмасин деб, сўнг ўта хавфли, йиртқичлари одамларга ташланиб, ҳамла қилиб қолишмасин деб.\nШундай бўлсада, мен ҳар сафар ҳайвонот боғига борганимда қафас ортидаги ўз озод оламини соғинган ҳайвонларнинг ўта ғамгин кўзларини унутолмай, бир қанча вақт қийналиб юраман.\nАйниқса, биринчи марта борганимда анча пайтгача ушбу ҳолат таъсиридан чиқолмай юрганман.\n“Ўз қизиқишларимизни деб, ҳайвонларни бу аҳволга солишимиз яхши эмас, уларни озодликка қўйиб юборишимиз керак. Ҳайвонларни бир умрлик қамоқ жазосига ўхшатиб, умрбодга қафасга қамашимиз адолатдан эмас, бирор нарса ўйлаб топишимиз, ҳеч бўлмаса ўзим бирор нарса ўйлаб топишим шарт” деб тинмай изланардим.\nСетон Томпсон номидаги Халқаро ҳайвонларни қутқариш ва ҳимоя қилиш ташкилотини тузиш ҳақида ҳам ўйлаб кўрганман. (Ҳозиргачаям шу ниятимни амалга оширишни истайман.)\nУнга кўра ҳар қанча қийинчилик ва катта миқдордаги “ортиқча” харажатларни талаб этмасин, қафас ичидаги ҳайвонларни то улар табиий яшовчанлигини йўқотиб қўймасларидан бурун озодликка, ўз оламларига қўйиб юбориб, ўринларига вақтинчаликка бошқаларини олиб келиб қўйиш ғоясини чора сифатида ўйлаб топган эдим.\nМайли, ҳозирча гап бу ҳақда эмас. (Ҳа, айтганча, Тошкент Ҳайвонот боғи Марказий Осиё бўйича ягона, ҳайвонлар учун уларнинг ўз оламига мослаштириб шарт-шароитлар яратилган энг идеал Ҳайвонот боғи экан. Эҳтимол мамлакатнинг Биринчи Президенти ҳам ҳайвонларга астойдил ачинганидан энг сўнги чора сифатида ана шу буюк ва кўркам ғояни ўйлаб топгандир. Айтишларига қараганда, жуда катта маблағ сарфланган экан.\nҲеч бўлмаса, шу нарса мени бир оз овутган бўлсада, ана шундай шароитда ҳам, барибир, Зоопаркдаги ҳайвонлар(!) ҳали ҳануз менинг қалбимдаги ўйларим(!)дан бири бўлиб қолишди.)\nЭнди азизларим, суд залидаги қафасларга қайтамиз.\nАйнан Бобомурод Абдуллаев иши бўйича олиб борилаётган суд жараёнларига.\nҲар сафар суд бошланишидан аввал бирин-кетин қўлларига кишан солинган айбланувчиларни суд залига олиб киришади. Тўғрироғи, суд залидаги қафас ичкарисига.\nШундан сўнг “томоша” бошланади. Сайтимиздаги суд жараёнига оид материаллар билан танишиб бораётган бўлсангиз, очиғини айтганда, суд воқеликлари кутилмаган вазиятлар билан жуда қизғин тус олиб давом этмоқда.\nБобомурод Абдуллаев суд бошиданоқ бошқа айбланувчиларни айбсиз дея, барча оғирликларни ўз зиммасига олиб кўрсатмалар бераётган бўлишига қарамасдан, кутилмаганда Равшан Салаев Бобомурод Абдуллаевга қарши кўрсатмаларида шундай гапларни гапирдики, менимча шу пайт қафас ичкарисидагиларга қафас жуда торлик қилиб қолди. Қафас ташқарисида бўлсакда, ҳатто бизлар “дўппимиз тор келгандай” ноқулай аҳволга тушиб қолган эдикда.\nРавшан Салаев “Қорқалпоғистон Жўқорғи Кенгеси раисининг уйида портлаш уюштириб, ҳамма шу воқеа билан чалғиб қолганида биз пайтдан фойдаланиб, Жаслиқдаги Муҳаммад Солиҳнинг укаси Муҳаммад Бекжонни қутқармоқчимиз, деди 2016 йилда, Бобомурод Абдуллаев менга” деганида.\nАммо хайриятки, бесаранжомлигимиз ва безовталигимиз узоққа чўзилмади.\nАдвокат Муножот Парпиева сўз олиб, “Ёпишмаяпти”, деди Равшан Салаевга қарата. “ Сиз Бобомурод Абдуллаев ушбу режасини менга 2016 йилда айтди деяпсиз. Бу пайтда Муҳаммад Бекжон умуман Жаслиқда бўлмаган. У 2003 йилда Жаслиқдан бошқа зонага ўтказилган. Гапларингиз ҳақиқатдан мутлақо йироқ, ёпишмаяпти”, деди ўз касбининг маҳоратли устаси, шунингдек, нафақат ақл ва зукколикда, ҳуснда ҳам тенгсиз адвокат ойимчамиз. Равшан Салаев мулзам бўлиб қолди……\n“Ҳайвон” ўргатувчилар кимлар?!\nСиз ҳеч циркка тушганмисиз? Бир-биридан қизиқ томошалар, турли ранг-баранг номерлар.\nШулардан биттаси ўргатилган ҳайвонлар номери.\n“Ҳатто қуённи ҳам чекишга ўргатса бўлади”, деганларидек, очиғи ҳайвонларга ҳам, ҳайвон ўргатувчига ҳам қойил қоласан. Ушбу томоша таассуротларини анча пайт унутолмай юрасан.\nБобомурод Абдуллаев судида ҳам шунга ўхшаш таассуротли номерлар намойиш этилмоқда. Мана масалан, гувоҳларнинг кўрсатмаларида. Шулардан биттаси, Чарос Абдуллаеванинг кўрсатмаси:\nЧарос Абдуллаева “мен ўн икки йиллик ўта сабрли виждон азобидан сўнг тасодифан Интернет тармоқларида Бобомуроднинг Усмон Ҳақназаров эканлигини билиб қолдиму, фуқаролик бурчим юзасидан ниҳоят бу ҳақда 2017 йил, 25 сентябрь куни МХХга хабар беришга шошилдим” дейди у. Бироқ Бобомурод Абдуллаевнинг Усмон Ҳақназаров эканлиги 5 октябрда маълум бўлгани ҳақидаги фактга аҳамият бермайди.\nБу ерда гувоҳнинг номери ишончсиз чиқаяпти.\nБунга ўхшаш чалкашликлар, гувоҳлик ва кўрсатмалардаги сохталиклар адвокатлар ва айбланувчи томонидан бир неча бор фош этиб ташланди.\nШундан сўнг ўйлаб қоласан:\nУшбу “Цирк томошаси”даги нўноқ “ҳайвон ўргатувчилар” кимлар экан-а? Нега улар гувоҳларни кўпчилик ичида бунчалик хижолат аҳволга солиб, мулзам қилишаверишмаса?\nБОБОМУРОД ҲАЗИЛКАШМИ Ё ҲАЁТ НАСРИДДИНОВМИ?\nГувоҳ Кенжа Мусановнинг кўрсатмалари ҳамманикидан ошиб тушди.\n“Биз амалга оширадиган давлат тўнтаришида қатнашсанг, бошқа ҳарбийларни ҳам бунга жалб этсанг, сени келажакда юқори лавозимлар билан мукофотлаймиз,” дейишди менга, дейди у.\nУнинг бу гувоҳликларидан титраб кетган адвокат Абдурайимов “Нега сиз ҳарбий бўла туриб, бундай гаплага бефарқ қарадингиз, Ватанимиз ҳимоясини қандай қилиб сиздайларга ишониш мумкин”деган қатъий саволидан сўнг, гувоҳ Кенжа Мусанов нафақат мулзам бўлиб қолди, хавотир ва қўрқувга ҳам тушиб қолди ва шундан сўнг ўзини ҳам бошқаларни ҳам овутиб, “ бу гаплар жиддий таклифлар эмас эди. Ош дастурхони атрофидаги шунчаки ҳазиллар эди” деди.\nТўғри, бу дунёда ҳазил-ҳузулсиз яшаб бўларканми?\nБунинг устига Бобомурод Абдуллаев 1 апрель ҳазил кунида туғилган бўлса, Ҳаётхон Насриддинов ҳам Насриддин Афанди билан ёки исмдош ёки фамилиядош бўлса…….


15:30 / 17.04.2019\nРеспубликанинг турли ҳудудларидан ҳокимият томонидан фермерларга қарашли ерлар олиб қўйилиши масаласида таҳририятга мурожаатлар сони ортмоқда. Бу сафарги мурожаат Сурхондарё вилояти Қизириқ туманидан. Мурожаатни жойига бориб ўргандик.\n«Истара-иқтидор ривожи» фермер хўжалиги раҳбари Самад Тўрабоев ва «Шахзод Тўрабоев» фермер хўжалиги раҳбари Шерзод Намозовлар бўлиб ўтган воқеаларни шундай сўзлаб берди.\nСамад Тўрабоевнинг айтишича, 2018 йилнинг 27 декабрь куни «Янги тараққиёт» ҳудудида фаолият юритаётган бир нечта фермерлар ерлари ҳокимият томонидан олиб қўйилаётгани ҳақида хабар олган. Шу заҳоти тўпланиб, туман ҳокимлигига боришган. Ҳоким қабулида бўлган чоғларида туман ҳокими хавотирга ўрин йўқлиги ва келгуси ҳосилга тайёргарлик ишлари билан банд бўлиши мумкинлигини айтган. Лекин шу куннинг эртасига уларга тегишли ер майдони бошқа бир «Қизириқ парранда LTD» фермер хўжалигига бериб юборилган. Улар бундан 2019 йилнинг 6 январида хабар топишган. Яна туман ҳокимлигига боришган. 2018 йилнинг тўртинчи чорагида ер учун маблағ сарфлагани ва ер уларга зарурлигини айтиб, нега бошқа шахсга бериб юборилганини сўрашган. Лекин тайинли жавоб олишмаган.\nСамад Тўрабоев ва Шерзод Намозов\n«Эътибор берган бўлсангиз, туманимизда катта корхоналар, заводлар йўқ. 633 гектар ерда деярли 1500 га яқин инсон ризқини теради. Янги тузилган фермерлик эса 20 тадан ортиқ ишчи олмайман деб айтди.\nҲокимнинг фуқароларни қабул қиладиган кунларида бир неча марта бордик. Лекин доим бир гап: «Янги тараққиёт» ҳудудидан фермер бўладиган бўлса, унга ер берилмайди, деб айтади.\nЖанжаллардан кейин ер бошқа бир «Қизириқ зарбдор парранда LTD» деган товуқчилик фирмасига ўтди, деб эшитдик. Бировнинг ери бўлганидан кейин киришга иккиланиб турибмиз. Товуқчалик ҳам қадримиз йўқлигига ачиниб кетамиз.\nЕрларда ўт ўсиб ётибди. Бу вақтда ҳосилга дори берилиши, суғорилиши керак. Ёввойи ўтлардан тозаланиши зарур. Лекин ҳеч бир иш қилинмаяпти», - деб бўлган воқеаларни тушунтирди «Истара-иқтидор ривожи» фермер хўжалиги раҳбари. Буни бошқа фермерлар ҳам тасдиқлади.\nШундан сўнг, изоҳ олиш мақсадида Қизириқ туман ҳокимлигида бўлиб, туман ҳокими Олим Муҳаммадиев билан суҳбатлашдик.\nҚизириқ туман ҳокими Олим Муҳаммадиев\n«Муҳтарам президентимизнинг Сурхондарё вилоятига хизмат сафари чоғида кенгайтирилган йиғилиш бўлиб ўтганди. Белгиланган топшириқлар ижросини амалга ошириш учун «Қизириқ парранда» деб аталган ташкилот очдик. Президент протоколи асосида 1000 гектар ер майдони паррандачиликни ривожлантириш учун ажратилиши белгиланди. Аввалига 500 гектар қисми берилди. Президент топшириғини бажаришимиз керак.\nШу вақтгача ўзбошимчалик билан бирор бир фермернинг ерини олиб қўймаганмиз. Хабарингиз бўлса, Вазирлар Маҳкамасининг 14-сонли мақбуллаштириш бўйича қарори чиқди. Қарор бўйича барча ер майдонлари қайтариб олинди. Пул киритадиган, инвестиция киритадиган фермерга биринчи навбатда ер бергин, дейилган.\nҚизириқ тумани ҳудуди асосан чўл шароитида бўлса ҳам ўтган йили 25 миллион долларлик маҳсулотни экспорт қилганмиз. Бу йилга 18,5 миллион долларлик маҳсулотни экспорт қилишни режа қилганмиз. «Қизириқ парранда» фирмасининг ўзи 2 миллион долларлик экспорт кўрсаткичларини амалга оширди. Шунинг учун ҳам мазкур контурдаги 500 гектар ер майдонини ҳам унга бердик.\nКейин ўша ерга бориб фермерлар билан гаплашдик. Собиқ фермерлар ишчи қилиб олиб ўтиладиган бўлинди. Берилган 500 гектар ерга 300 та одамни ишга олмоқчи бўлди. Ҳар бирига камида 700 минг сўмдан иш ҳақи берилиши белгиланди. Ерда ишлаб ғалла ҳосилини топширганидан сўнг, ишчилар томонидан ердан иккинчи марта фойдаланиш масаласи кўрилди.\nУларнинг имкони бўлмагач «Қизириқ зарбдор парранда LTD»га ўтказдик. Яқинда президент топшириқлари билан парранда кластерлари жорий қилинадиган бўлди. Ҳосил топшира олиш имкониятлари кўриб чиқилди. Шу сабабли бу ташкилотга берилди.\nБир-иккита фермер норози бўлиб турибди. Қолган фермерлар ва ўша ҳудудда яшовчи аҳоли бундан рози. Керакли ишлар амалга оширилмоқда. Тугатилган фермерларнинг ҳаммаси чақирилиб, сессия вақтида ўзлари хабардор қилиниб тугатилган. Улар ҳосил бўйича ҳам давлатдан қарздор бўлиб қолган. Қарзлари ҳозирча музлатилган. 2019 йил ҳосили учун сарфланган фермерларнинг шахсий маблағлари қайта ҳисоблаб чиқилди. Жами 1 миллиард 300 миллион сўм бўлди. Ундан ташқари собиқ фермерларга қарашли кредитларни ҳам тўлашни ўзининг зиммасига олди. Тўлаб беради албатта», - дейди туман ҳокими Олим Муҳаммадиев.\nҚарорга эътибор берадиган бўлсак, ижроси албатта танлов асосида амалга оширилиши керак. Шундай белгиланган. Шу билан бирга танловда масъуллар қайси талабларга диққат қаратиши керак? Улар қуйидагилар:\nталабгор юридик ва жисмоний шахснинг ҳисобварағидаги мажбуриятлардан озод бўлган мавжуд пул маблағлари мавжудлигига;\nталабгорга ёки унинг оила аъзоларига тегишли яроқли қишлоқ хўжалиги техникалари мавжудлигига;\nталабгорнинг етиштирган қишлоқ хўжалиги маҳсулотлари экспортга йўналтирганига;\nяратиладиган янги иш ўринлари сонига;\nсўнгги уч йил давомида маҳсулот етказиб бериш бўйича шартномалар бажарилишига ҳар бир ҳоким ва мансабдорлар диққатини қаратиши даркор.\nБиз билан суҳбат қилган фермерлар мақбуллаштириш бўйича танлов ўтказилганини рад қилишмоқда. Ерлари декабрь ойидаёқ олиб қўйилганини айтишмоқда. Мақбуллаштириш бўйича қарор эса жорий йилнинг январь ойида қабул қилинган. Ўтказилган бўлса, ҳокимлик ростдан ҳам қарор талабларини бажарганми? Фермерлар томонидан 2019 йил ҳосили учун сарфланган маблағ тақдири нима бўлади? Уларга қайта ҳисоблаб қайтариладими? Улар олган кредит масаласи ҳақиқатдан ҳам янги корхона томонидан тўлаб бериладими?\nЮқоридаги ҳолат бўйича муаммолар ваколатли органлар томонидан ижобий ҳал этилишида ташаббус кўрсатилишини кутиб қоламиз.\nKun.uz воқеалар ривожини кузатишда давом этади.\nKun.uz мухбири Зафарбек Солижонов,\nоператор Шерзодбек Эгамбердиев\n21:56 / 03.08.2020\nФермернинг ер сўраб ёзган мурожаатини жавобсиз қолдирган ҳоким ўринбосари жаримага тортилди\n22:38 / 25.07.2020\nҚашқадарёда фермерларга чириган картошка уруғини ўтказган шахсга нисбатан жиноят иши қўзғатилди\n19:47 / 24.07.2020\nФермерларга 500дан ортиқ хизмат турларини таклиф этувчи Агрохизмат марказлари очилади


Ҳилол Насимов исломофоблиги ҳақидаги саволга жавоб берди - ShouBiz.uz\nИнтервью 18:37 | 24.1.22\n«Баъзи жойларда бир неча бор шундай фикрлар айтилади», — дейди у\nРежиссёр, актёр Ҳилол Насимов YouTube’даги «Online king» лойиҳасига берган интерюсида исломофоблиги ҳақидаги саволга жавоб берди.\nҲилол Насимов барча фильмида Ислом динини ҳимоя қилиш учун ҳаракат қилинишини айтди. У шундай изоҳ ёзаётганлар ўзбек тилида ҳам хато ёзишини, улар бировни муҳокама қилиш ўрнига ўзбек тилини ўрганиши кераклигини таъкидлади.\n«Қайси фильмимда Ислом динига кимнидир қарши қўйишим мумкин? Агар анализ қилинадиган бўлса барча фильмимда муқаддас Ислом дини ҳимоя қилиш учун ҳаракат қилинади. Бузуқ ақидапарастларни эмас. Баъзи жойларда бир неча бор шундай фикрлар айтилади. Ҳаттоки Мотурудий, Нафасий неча йиллар олдин бузуқ ақидапарастларнинг онгини очиш учун ўзининг ҳадиси, битикларини ёзган. Кейинчалик Мотурудийнинг таълимотини Насафий ойдинлаштириб берган. Мени исломофоб деяётганлар Мотурудий ёки Нафасийнинг битикларидан бирортасини биладими? Шундай изоҳ ёзганлар битта гапда 8 та хато қилади. Уларга ким гап қўйибди? Ҳеч бўлмаса олдин ўзбек тилида тўғри ёзишни ўрган. Замахшарий ўша пайтда Ислом динидан узоқ бўлган ҳадисларни саралаб чиққан. Мусулмон одам бировнинг дилини оғритмаслик учун гапирадиган гапини ўйлаб гапиради. Мўмин одам қўшнисининг ҳаром чўчқасига ҳам зиён етказмайди. Ислом динида бировнинг қалбини бекорга оғритма дейилган», — дейди режиссёр.\nМаълумот учун, Ҳилол Насимов 1963 йил туғилган. У 1985 йил Тошкент театр ва рассомлик институтини битирган. 1987 йилда киностудияда режиссёр ёрдамчиси сифатида иш бошлаган. Кўплаб фильмларнинг сценарий муаллифи, режиссёри ҳисобланади. Режиссёрнинг ижодидаги «Гумроҳлар», «Одноклассники.ру», «Тубанлик», «Алданган аёл» фильмларини алоҳида қайд этиш мумкин. Шунингдек, Ҳилол Насимов бир қанча фильм ва сериалларда роль ижро этган.\nУнинг ўғли Фотиҳ Насимов ҳам актёр. У кўплаб фильмларда суратга тушган. Кўп мунозараларга сабаб бўлган «Илҳақ» ҳамда яқинда ёпиқ премьераси бўлган «Меҳр» фильмлари шулар жумласидандир.\nПубликация от Фотих Насимов (@fotih_nasimov)\nШунингдек, Фотиҳ Насимов Instagram’даги саҳифасида опаси Камола Умархўжаева билан 18 йилдан сўнг кўришгани ҳақида пост қўйган. Унда болалигидаги суратларни ҳам жойлаган.


«Коррупция билан курашиш дегани шуми?». Жанар Акаев Ширшовнинг уй қамоғига чиқарилганини танқид қилди - ҚИРҒИЗИСТОН ЯНГИЛИКЛАРИ\n«Коррупция билан курашиш дегани шуми?». Жанар Акаев Ширшовнинг уй қамоғига чиқарилганини танқид қилди\nДепутат Жанар Акаев «Дастан» ишхонасининг собиқ етакчиси Алексей Ширшов ярим сутка қамалиб, уй қамоғига чиқарилганини танқид қилди. У бу фикрни Жогорку Кенешнинг 11-майдаги йиғинида билдирди.\n«Ширшов деган фамилия — бу коррупция схемаси деган сўзнинг синоними. Шундай киши охирги бир йилдан бери Қирғизистонга Интерполнинг қидирувида бўлганига қарамай, Қирғизистон ку идораларининг қидирувига қарамай бемалол келиб-кетиб юрган […] Нима, Қирғизистонда коррупция билан курашиш дегани шуми? Нима, Ширшовнинг схемалари Қирғизистонда қайтадан ишлай бошладими?» — деб савол берди Акаев.\nДепутат Чегара хизматига 29-апрелда Ширшов бўйича бир неча саволлардан иборат хат юборганини айтиб, ҳозиргача жавоб ололмаганидан норози бўлди. Унда Ширшовнинг Қирғизистонга сўнгги бир йил ичида қанча марта кириб чиққанини, нимага сўроққа чақирилмагани ҳақида саволлар қўйилганини билдирди.\nАкаев Чегара хизмати маълуомтни атайлаб «яшириб», «ўртага одамларни солмоқда» деб қўшимча қилди.\nМХДҚ «Дастан» Транс миллий корпорациясининг собиқ етакчиси Алексей Ширшовни коррупцияда гумонлаб, 10-майда қўлга олган. Аммо махсус хизматнинг илтимоси билан Биринчи май туман суди 11-майга ўтар кечаси Ширшовни 26-майга қадар уй қамоғига чиқарди.\nАлексей Ширшовнинг қўлга олиниши\nМХДҚнинг версияси бўйича, Ширшов Иссиқкўл вилоятидаги «Аврора Плюс» дам олиш марказининг ҳудудидаги 56 қимматбаҳо хонадонни ва 27 коттежни давлатнинг ҳисобидан чиқаришнинг асосий уюштирувчиларидан бири бўлган.\nМахсус хизматнинг маълумотига кўра, бу схемага Иссиқкўл тумани ва вилоят судларининг, Олий суднинг судяларини, шунингдек Президент аппаратининг, давлат Мулк фондининг ҳамда Давлат рўйхатга олиш хизматининг ходимлари жалб қилинган.\nМХДҚ Ширшов қамоққа олинганини маълум қилганда у қайси ерда қўлга олинганини аниқ билдирмаган. Ширшов 2010-йилдаги апрель революциясидан кейин мамлакатдан қочиб кетиб, Интерпол тарафидан қидирувга олинган.\n2010-йилнинг июнида Муваққат ҳукумат Ширшовнинг қайси ерда экани ҳақидаги маълумоти учун 100 минг доллар тўлашга ҳам тайёр бўлган.\nЭнергетика тармоғининг «яширин кардинали»\nШиршов Қирғизистоннинг энергетика тармоғининг «яширин кардинали» деб ҳисобланар эди. У собиқ президентларнинг ўғиллари Айдар Акаев, кейинчалик Максим Бакиевга давлатнинг энергетикаси бўйича маслаҳатларни бериб юргани маълум.\nШиршовни электр энергиясини «ўлик жонларга» ёздириш ва тендерларни «ўз одамларига» юттириш каби энергетика тармоғидаги коррупция схемаларининг муаллифи деб аташади. «Ширшовнинг коррупция схемалари» бугунги кунгача ҳам ишлаётгани айтиб келинади.\nШиршов 2007-йилга қадар «Шимолий электр»нинг ва «Электр станциялари»нинг молиявий директори, кейин 2007-йилдан 2010-йилгача «Дастан» ТУК ОАЖ бошқармасининг етакчиси бўлган.\nШиршов Максим Бакиевнинг энг яқин дўстларидан бири деб ҳисобланган. 2010-йилдаги апрель инқилобидан кейин мамлакатдан қочиб кетган. 2019-йили Бишкек ИЭМнинг модерницазиялашдаги коррупция иши бўйича МХДҚнинг топшириғи билан Латвияда сўроқ берган.\nМуаллиф: Айжамал Туголбай қизи\nАввалги мақолаДунёнинг етакчи университетларига ўтган ёшларга 50 минг $гача стипендия берилади\nНавбатдаги мақолаTemirov Live: Казибек Ташиевнинг компанияси 4 йилда жами 58 млн сомлик тендер ютган\n«Ҳовлисига кўмиб қўйган». Сузоқнинг турғуни турмуш ўртоғини бўғиб ўлдиришда гумонланиб, қўлга олинди\nТўртинчи ноқонуний ер ости йўли. Боткенда Ўзбекистон билан боғлаган ер ости йўли топилди\nФҲВ: Ўшда Сулаймонтоғдан ўзини ташлашга ҳаракат қилган қиз қутқарилди\nРеклама бўйича ҳамкорлик: ulugbek@kloop.kg\nKloop.kgнинг мақолаларининг асл нусхасига аниқ илова бериш ва муаллифини кўрсатиш орқали фойдаланишга рухсат берилади. Видео ҳамда суратларни қўлланиш учун ушбу почтага ёзишингиз мумкин: ulugbek@kloop.kg


Россияда ёнғиндан 4 кишини қутқарган Шаҳрисабзлик Ҳаким Очилов маҳаллий қаҳрамонга айланди - BBC Uzbek - Tashkiliy\nРоссияда ёнғиндан 4 кишини қутқарган Шаҳрисабзлик Ҳаким Очилов маҳаллий қаҳрамонга айланди\nСўнгги янгиланиш 28 ноябр 2012 - 13:03 GMT\nХаким Очилов ўзи яшайдиган Потанино поселкасида маҳаллий қаҳрамонга айланди.\nАсли шаҳрисабзлик 29 ёшли меҳнат муҳожири Ҳаким Очилов Россияда тўрт одамни ёнғиндан олиб чиқиб қаҳрамонга айланган.\nЧелябинск вилояти ёнғинга қарши кураш хизмати ўзбекистонлик йигитнинг ҳаракатларини профессионал, дея баҳолади.\nҲаким 3 ёш бола ва уларнинг бемор отасини ёнаётган уйдан олиб чиққан ва ўт ўчирувчиларга хабар берган.\n10 йилдан ортиқ вақт давомида Россияда яшаётган Ҳаким Очиловга қаҳрамонлиги учун медал беришмоқчи бўлган, аммо унинг бошқа давлат фуқаролиги маълум бўлгач ушбу ғоядан воз кечилган.\nМаҳаллий қизлардан бирига уйланиб, оила қурган Ҳаким бир кун келиб ватани Ўзбекистонга қайтиш ниятида эканлигини айтади.\nҲайдовчилик билан шуғулланувчи Ҳакимни топиш осон бўлгани йўқ.\nБир неча кунлик уринишлардан кейин унга машинасида юк олиб кетаётганда боғландик ва ўша тунги ҳодиса ҳақида батафсил сўзлаб беришини сўрадик.\n"Эрталаб соат 4 атрофи эди. Машинамнинг сигнализацияси ишлаб кетди. Шамол, шиферлар учишни бошлади. Нима гап экан, деб кўчага чиқдим. Биринчи, қоп қора тутун кўринди. Менинг уйимдан иккита кейинги уйдан келаётган экан. Бир ёш бола билан аёл киши "пожар" деб бақирди. Қарасам уй ёнаётган экан", - дейди Ҳаким Очилов.\nУ аёлдан уйда ким борлигини сўраган, аёл киши 3 та боласи қолиб кетганини айтади.\nЭшикдан кирган жойдаги беланчакда, 8 ойлик бола ётган экан. Уни олиб чиқдим. Ҳаммаёқ қоп қора тутун эди. Яна 3 ёшли бола бор деди. Кириб, уни ҳам топиб чиқдим. Яна учинчи киришимда каттароғини топдим, 13-14 ёшлар атрофида экан.\nАммо кейинчалик маълум бўлишича, уй ичида 5 бола ва бир бемор эркак киши қолиб кетган экан. Ҳаким улардан уч нафари ва уларнинг отасини бирма бир уйга кириб олиб чиқади.\n- Отасини олиб чиққанимдан кейин, у яна 2 та болам бор, деди. Қайтиб кирдим, аммо қайси хонада эканлигини тополмадим. Чунки уй ёниб тугаётган эди. Пойдеворлари ёнишни бошлаган эди. Иложсизликдан қочиб чиқдим, - деб ҳикоя қилади қаҳрамонимиз.\nҲаким Очилов Потанино поселкасига яқинда кўчиб келганини ва ёниб турган уйга йиғлаётган онани кўриб раҳми келганидан кириб кетганини айтади.\n"Раҳм билан қўрқиш нималигини билмаган бўлсам керак. Болаларим бор дегани учун раҳмим келди. Ўзимнинг ҳам 2 та болам бор. Ёнғинда қолган болаларнинг биттаси оламдан ўтган ўғлим билан доим ўйнаб юрарди, яхши танирдим".\nҲаким ошхонада турган газ баллонини портлаб кетмаслиги учун ташқарига отиб юборади ва воқеа жойига ўт ўчирувчиларни чақиради.\nЎзининг айтишича, балки ҳарбий хизматга боргани учун бундай ҳолатда ўзини йўқотиб қўймаган бўлиши мумкин.\nОчиловнинг жасорати учун орден билан тақдирлаш масаласи кўтарилади. Аммо унинг Россия фуқароси эмаслиги учун ушбу маросим тўхтатилади.\n"Мен бу ерда вақтинчалик прописка билан юрибман. Фуқаролигини олмаганман, шунинг учун бўлса керак. Бу ердагилар билан муносабатим олдин ҳам яхши эди. Ушбу воқеадан кейин яна ҳам яхши бўлди. Кўрган жойда салом беришади. Газеталарга расмга тушириб, телевизорларда кўрсатишди. Интернетга ҳам чиқиб кетибман, аммо ўзим кўрганим йўқ", - дейди Ҳаким Очилов.\nРоссия матбуотида меҳнат муҳожирларини ижобий қаҳрамон сифатида ёзиш ҳоллари деярли учрамайди. Аксинча, маҳаллий ва марказий матбуотда меҳнат муҳожирларининг кўп жиноят содир этаётгани ҳақидаги хабарлар тўлиб кетгани айтилади.\nҲакимнинг айтишича, у яшайдиган Копейск туманида маҳаллий ахолининг Ўзбекистоник меҳнат муҳожирларига муносабати яхши эканлигини ва аксинча, ўзбеклар орасида бир бирини алдаш ҳоллари кўп учрашини айтади.\n"Бу ерда ўзбекнинг ишлаб пулини ололмаганини ҳали эшитганим йўқ. Меҳнат қилиш керак, алдамаслик керак. Ўзимиздан келиб алдашади, бир бирини сотишади. Нечтаси хор бўлиб юрибди. Кўп ўзбекларни уйига қайтариб юбордим, билетини олиб бердим".\nКопейск туманида айниқса, 2010 йили Ўш қирғинидан сўнг ўзбекларнинг кўпайиб кетгани айтилади. Меҳнат муҳожирлари асосан ҳаммоллик, савдо, қурилиш ва ҳайдовчилик билан шуғулланади.\nҲаким Очилов Россияга 17 ёшида келган. 2001 йили маҳаллий рус қизига уйланди ва ҳозир 2 фарзанднинг отаси. У оиласини юк машинада музлатилган товуқ гўшти ташиш орқали боқади. Кунига 6 соат ишлайди. Бир кун келиб Ўзбекистонга қайтиб кетиш истаги борлигини айтади.\n"Хотиним 5 маҳал намоз ўқийди. 40 ларга кирганда Ўзбекистонга қайтиб кетмоқчиман. Оилам ҳам қаерга борсам ўша ерга кетишга рози".


МАДАНИЯТ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 04 Апрел 2020\tКӯришлар: 628\nЎзбегу тожик халқларининг дўстлик ва адабий ҳамкорлиги тарихи узоқ ўтмишга бориб тақалади. Замонасининг буюк мутафаккири, олим, шоир Мавлоно Абдураҳмон Жомий ҳазратлари билан улуғ мутафаккир шоир Мир Алишер Навоий ўртасидаги устоз-шогирдлик анъанаси бу икки халқ донишмандлари даврасини ҳанузгача тарк этган эмас. Навоийдан кейинги даврларда ҳам тожик ва ўзбек шоирлари орасида зуллисонайнлик урфга кирганлигининг гувоҳи бўламиз.\nМуфассал: «Дўст билан обод уйинг…»\nЧоп этилган 03 Феврал 2020\tКӯришлар: 634\nМуфассал: Китоб – жону дилим\nЧоп этилган 16 Январ 2020\tКӯришлар: 599\nМуфассал: «Мен ўша сиз кўриб, олқишлаган Маҳмуджон»\nОрзуга завол йўқ\nЧоп этилган 31 Декабр 2019\tКӯришлар: 524\nЧошгоҳга яқин эшик тақиллади. Ўғлим Шуҳрат эшикни очиб, келган киши билан самимий сўраша кетди. Мен зал ўртасидаги хонтахта ёнида ёнбошлаб, чой хўплаганимча телевизор томоша қилардим. Хона эшигидан "Ассалому алайкум, акажоним", дея Абдужаббор Мўминов кириб келди. Уй ёришиб кетгандай бўлди. Бир амаллаб, ўрнимдан турдим. Қучоқлашиб кўришдик, сўнг ўтириб фотиҳа қилдик, ҳол-аҳвол сўрашдик.\nМуфассал: Орзуга завол йўқ\nЧоп этилган 28 Ноябр 2019\tКӯришлар: 730\nМуфассал: «Халқ овози» ва бутун тожик матбуоти фахри\nМуқаддас даргоҳ – иқтидорлар маскани\nСаҳифа 2 аз 15\nБугун: 13-04-2021 16:10:36


Ёр-ёр садолари остида даврага кириб келган келин-куёвнинг бахтини кўриб кўнгиллар орзиқиб кетади. Қадира ҳам бир вақтлар бундай ширин онларни бошдан кечирган. Мана, ажрашиб кетганига саккиз йил бўлдики, негадир тўйларга боргиси йўқ. Кимдир уни қўли билан кўрсатаётгандек туюлаверади. Бугун эса ноилож: акаси келин туширяпти, қатнашмаса бўлмас...\nТурмуш ўртоғи Бахтиёр онаси Ҳазора опанинг гапига кириб, уни уйдан ҳайдаганидан сўнг ҳам ўғли Бунёдбек учун кечирим сўраб, бир неча марта келин бўлиб тушган хонадонига борди. Сўнгги бор нажот истаб дарвоза қоққанида қайнопаси итдек ҳайдаб солди:\n— Сенда ўзи ор-номус борми? Укам сен билан яшашни хоҳламайди, деб неча марта айтиш керак?! Бошқа бу ерга келма! Алимент тўлайди, сенга шу керакми?!\nБахтиёрнинг дарвоза остонасида қўлида эмизикли гўдаги билан турган кўз очиб кўрган хотини, фарзандининг онасини уйга киритишга журъати етмади. Онасига қарши бора олмади. Опасига-да, рўзғоримга аралашманг, деёлмади.\nҚадира эса, ортга йўл йўқлигини англадию тақдирга тан берди. Орадан бир ой ўтиб, Бахтиёрнинг коллежни тамомлашга ҳам улгурмаган қизга уйланганини эшитди. Ўғлини бағрига босиб, юм-юм йиғлади. Дунё кўзига қоронғи бўлди. Энг сўнгги илинжи ҳам сароб бўлгач, ота-онаси уйида яшаб қолди.\nЎғли Бунёдбек ҳам бўй чўзди, мактабга чиқди.\nҚадира ўғлига отаси ташлаб кетганини айтолмади. Мурғак кўнглини синдириб қўйишдан қўрқди. Ўғлининг саволига «Даданг хорижга ишлагани кетган. Ана, қўшни амаки ҳам кетди-ку!» дерди. Ўғли мактабга чиққанидан сўнг тенгдошлари орасида ичикиб қолди. Сабаб-бесабаб: «Дадам қачон қайтиб келадилар?», деган саволни тинмай сўрайдиган одат чиқарди.\n...Қадира тўйда маза қилиб ўйнаётган болаларга ийманиб қараб турган, улар билан қўшила олмаётган ўғлини кузатаркан: «Ҳақиқатни айтишим керак», дея ўйлади.\n…Тўй базми авжида. Кимдир Қадиранинг ёнига келиб, «Меҳмонлардан бир аёл сизни сўраяпти» деди. Қадира унга эргашди. Меҳмонлар столига яқин бордию қайнонасини кўриб, қотиб қолди. Қучоқлашиб кўришар экан, кўзлари жиққа ёшга тўлди. Сўнг этагига ёпишганча, бегона бувига мўлтираб қараб турган ўғлининг қўлидан тутди:\n— Саломлаш, ўғлим, бу киши бувинг бўладилар...\n— Бўйларингдан ўргилсин бувинг, Бунёджоним! — деди набирасининг пешонасидан ўпиб бағрига босаркан қайнона. Бола ҳам бувисининг меҳрини сездими, уни қучиб олди.\nҚадира буви ва набирани ёлғиз қолдириб, ноз-неъматлар тарқатиладиган хонага борди. Кўнгли бир нарсани сезгандек, уни ташқарига чиқишига йўл қўймасди. Бир пайт ўғли югуриб келди: «Юринг, сизни бир киши чақиряпти!» Қадира бу Бахтиёр эканини сезди. Юраги ҳапқирди.\n«Қариндошлар, таниш-билишлар нима дейди? Йўқ, чиқа олмайман!»\nОрадан беш дақиқалар ўтиб, синглиси билан акасининг хотини кириб келди. Кўзлари жиққа ёш.\n— Туринг, чиқмасангиз бўлмайди. Бахтиёр ҳаммани йиғлатди, — деди янгаси.\n— Нега? Наҳотки, ўғлимга отаси эканини айтди?\n— Билмадим. Бунёдбекни ҳали кўтаради, ҳали қўлидан ушлаб бағрига босади. Ҳамманинг кўнгли ёмон бўляпти. Акангиз айтди, чиқаркансиз.\n— Фарзанди йўқ экан-да. Хотини ҳам кетиб қолган экан, — деди синглиси гапга чечанлик қилиб.\nТўйхонада уй эгаларидан бошқа ҳеч ким қолмаганди. Бир четдаги столда қайнонаси ўғли билан ўтирарди. Бахтиёр ёнидагиларнинг юпатишига қарамай, нуқул йиғларди.\n— Ҳеч бўлмаса, Қадиранинг ўзини чақиринг, бир саломлашаман — тамом, бошқа гапим йўқ, ўлай агар...\nБунёдбек бу йиғлоқи амакининг ҳолига ҳайрон боқиб турарди...\nҚадира яқинларининг далдасидан сўнг ўзини қўлга олди. Бунёдбекнинг қўлидан ушлаб, дадил келди.\n— Ассалому алайкум, Бахтиёр ака. Мана, биз келдик, — деди. Ичида йиғламаслигим керак, деган ўй кечаркан, кулимсираб давом эттирди. — Бу ўғлингиз...\nБоядан бери нима бўлаётганини тушунмай ўтирган Бунёдбек кўзлари чақнаб онасига қаради. Сўнг ўзини отасининг қучоғига отди.\n— Энди кетмайсиз-а! Биз билан бирга яшайсиз-а, дадажон! — Бунёдбек худди қўйиб юборса, яна кетиб қоладигандек, отасининг гарданига маҳкам ёпишиб олди.\n— Албатта, бирга яшаймиз, ўғлим. Мени кечир, Қадира! Айб менда! Мени кечиринглар!..»\nБировни бахтсиз қилиб, бахтга эришиб бўлмайди, дейишади. Бахтиёр ҳам онаси ва опасининг гапига кириб, жуфти ҳалоли, гулдек боласини кўчага ҳайдади. Ҳали хотинидан ажрашмай туриб, эндигина коллежни тугатган қизга уйланиб ҳам олди. Маҳалла фаолларининг ҳам, бошқа мутасаддиларнинг ҳам уринишлари бесамар кетди. На Бахтиёр, на онаси қулоқ солди. Лекин вақтнинг ўзи энг олий ҳакам экан...\nЯқинда туман «Оила» маркази ходимлари Бахтиёрнинг онаси Ҳазора опа билан гаплашишди: «Эгилган бошни қилич кесмайди. Келинингизни олиб келинг. Оилани бирлаштиринг».\n...Мана, Қадира келин бўлиб тушган хонадонига қайтганига икки ой бўлиб қолди. Худди ўн йил илгариги келинлик даврларидек ийманади. Қайсидир иши қайнонасига ёқмай қолишидан қўрқади. Бироқ Ҳазора опа ўн йил бурунги қайнона эмас. Ҳаёт синови уни ҳам обдан пишитди, ўқитди. Яқинда меҳмонга келган қизи келиннинг айбини излаган эди, койиб берибди: «Жим бўл, бир сўз дема! Ўзингни эпла. Бу рўзғорга аралашма!»\nБу гапни Ҳазора опанинг ўз тилидан эшитдик...\n«Оила» илмий-амалий тадқиқот маркази Бухоро вилоят бошқармаси бош мутахассиси


“Tez yordam” лойиҳаси: ҳозиргача коронавирусга чалинган аёлдан вирус юққан фарзанд туғилмади\nҲозиргача коронавирусга чалинган аёлдан вирус юққан фарзанд туғилмади.\nСАВОЛ: ҳомиладор аёлларда COVID-19 аниқланса уларни қандай даволаш мумкин?\nБу саволга “Milliy” телеканалида эфирга узатилган “Tez yordam” кўрсатувида Тошкент шаҳридаги 4-туғруқ мажмуасининг ҳомиладор аёллар патологияси бўлими мудири Зарина Игамова атрофлича жавоб берди:\n– Коронавирус белгилари бошқаларда қандай кечса, ҳомиладор аёлларда ҳам шундай бўлади. Баъзан уларда касаллик симптомсиз ўтиши ҳам мумкин, бунда аёл ҳеч қандай аломатлар сезмайди. Аммо таҳлил топширса, натижа мусбат чиқади. Бундай пайтда бемор ўзининг поликлиникасига хабар бериши шарт. Уларда симптом кузатилмаса, даволаш шарт эмас. Фақат ҳомиладор аёлнинг ўзи режали, айнан ҳомиладор аёллар учун қабул қилинадиган витаминлар жамланмасини қабул қилиши лозим. Бошқа қанақадир махсус дорилар, антибиотиклар, вирусга қарши препаратлар керак эмас.\nҲомиладор аёлда коронавирус симптомсиз кечадиган бўлса, уни оилавий шифокори назорат қилиб боради. Агар қандайдир белгилар бошланса, жумладан, иситма кўтарилса ҳомиладор аёл зудлик билан стационарга жўнатилиши шарт. Ҳомиладор аёлда озгина иситма кузатилса ҳам стационарга бориши керак. Сабаби вирус онадан кўра ҳомилага кўпроқ ножўя таъсир кўрсатиши мумкин. Умуман, ҳомиладор аёл иситмасини тушириш учун, аввало, кўпроқ сув ичиши керак. Ундан кейин паратсетамол ичиш мумкин.\nШу кунларда COVID-19 ташхиси қўйилган ҳомиладор аёллар, ой-куни етган ёки туққан, аммо коронавирус ташхиси бор аёллар учун пойтахтимиздаги 3 ва 7-сонли туғруқ муассасалари хизмат кўрсатмоқда.\n37-ҳафтадан 40-ҳафтадаги давр бу туғиш мумкин бўлган, муддати етган ҳомиладорлик ҳисобланади. Агар ҳомиладор аёл тўлғоқ билан келса махсус изоляцияланган бўлимга қабул қилинади. Ҳомиладор аёлнинг туғруқ муддати етган, шунингдек, унда касаллик авж олган бўлса, уни бир оз даволагандан кейин туғруқ ҳақида ўйлашимиз керак.


ДИЛНОЗА КУБАЕВА: «ДИЛОЗОРЛИКДАН ҚЎРҚАМАН, ҚАЛБИМНИ СИНДИРГАНЛАР КЎП...» - Darakchi\nШОУ-БИЗНЕС 20.07.2017, 16:31\nТеглар: Шоу-бизнес, Дилноза Кубаева, Актриса\nУ иродали аёл. Табассуми ортига яширилган ҳақиқатларни ўзгаларга билдирмайди. Гоҳида кўзлари ёшланиб, киприкларига енгил титроқ кириши мумкин, аммо шунда ҳам ўзида куч топиб, яна табассум қилади. «Актриса-да» дерсиз. Аммо ролларида ҳам бегонани эмас, ўзини ижро этади. "Сўғдиёна" газетаси маҳоратли актриса Дилноза Кубаева билан суҳбат уюштирди.\n—Съёмка майдонида ҳамкасбингизнинг бирор хатосига кўзингиз тушса ёки ижросидан кўнглингиз тўлмаса, буни ўзига айтасизми?\n—Ийманаман, узоқ ўйланаман «Айтсаммикан ёки йўқ?», дея. Лекин адолатсизликка, қандайдир қўрқоқларча иш қилишга нимадир йўл бермайди. Охири айтаман. Аммо бора-бора «Кимгадир яхши бўлсин деб, маҳмадоналардек кўриниб қолмаяпманмикан? Ахир уни ҳам кўнгли бор-ку, қалбини синдириб қўймайманми?» деб ўйланиб қоларкансиз. Лекин чин юракдан гапираётганимга бўлган ишончим хаёлларимни тинчлантиради. Кўпинча фикримни айтиб кузатаман, агар суҳбатдошим эътироз билдирса, «Майли, ўзингизга ҳавола», деб узоқлашаман. Борди-ю ўйланиб қолганини кўрсам, демак, адашмабман, тўғри қилибман, дейман.\n—Кимнидир дилини оғритиб қўйишдан жуда қўрқасиз?\n—Ҳа! Чунки дилимни оғритадиган вазиятлар кўп бўлади-да. «Бир кўнгилнинг иморати минг каъба зиёратидек», деб бежиз айтилмаган. Кимнингдир қалбини синдириб қўйдингизми, айбингизни ювиш учун ҳар қанча уринманг, фойдаси йўқ. Дунёларни ташламайсизми оёқлари остига, ўзингизни ҳар кўйга солмайсизми кечирсин деб, бефойда бари. Кўнгилнинг иши мураккаб. Виждон азобида қовурилмаслик учун ҳам кимнидир ранжитиб қўйишдан қўрқаман.\n—Хатолар ҳақида гапирдик. Баъзан ҳаётимизда шундай вазиятлар бўладики, ҳатто, яқинларимизнинг ҳам хатосини айтолмаймиз, кўз юмишни афзал биламиз...\n—Тўғри, лекин нега шундай экан-а? Биласизми, бугун ҳаётимдаги кўп инсонлардан миннатдор бўлаяпман. Ваҳоланки, бир вақтлар улардан жуда аччиқланганман, мени кўриб қолишмасин деб, кўздан панароқда юрган пайтларим ҳам бўлган. Энди бўлса, хатомни айтиб, уришиб тўғри қилишган экан, дейман. Бугун ўзим ҳам ёш актёр-актрисаларга танбеҳ бераяпман. Сўзларимни кимдир қулоғига илар, кимнингдир жаҳлини чиқарар балки. Аммо вақти келиб, «Дилноза опам тўғри айтган экан», дейишади менга ўхшаб. Бу нарсалар ўзимдан ўтаётгани учун ҳам ишонч билан гапираяпман. «Отам ҳақ экан», «Устозимнинг танбеҳи бекор эмаскан» деб кўп ўйлайман бугун. Гоҳида ёш ижодкорларни худди ўзимиздек кўришни истаб қоламиз. Айниқса, менда шундай кайфият кўп бўлади. Ҳамма нарса тез бўлишини хоҳлайман-да, кейин ўйга толаман «Шошқалоқ Дилноза, шу даражага эришишинг учун қанча чиғириқдан ўтганинг ёдингдами, нега энди буларни ҳовлиқтираяпсан», дея юрагимдаги жўшқинликни тинчлантираман.\n—Ёш актрисаларимиздан бири суҳбатда «Дилноза Кубаева сингари ролларни чертиб танлашимга ҳали анча қовун пишиғи бор», деган фикрни айтиб ўтди. Бир йилда битта фильмда иштирок этсангиз ҳам талабгирлигингизни йўқотмаётганингиз назарда тутилгандир эҳтимол?\n—Жуда хавотирли вазиятни айтдингиз. Талабалик пайтлари вужудим қулоққа айланиб, маърузаларни эшитардим. Мавзу ичига кириб кетардим гўё. Мунаввара Абдуллаева, Ҳайрулла Саъдиев, Моҳигул Ҳамроева, Арсен Исмоилов каби устозлар қўлида таҳсил олганман. Кино, театрдаги масъулият, роллар, адашиб қолмаслик, бир-бирини қайтармаслик тўғрисидаги суҳбатлардан тобора кўпроқ куч олиб, «Устозларимнинг ишончини оқлашим керак, онамнинг юзини ерга қаратмаслигим лозим», деб ўйлайверардим. Ўқишни тамомлаб, катта майдонга қадам қўйдим, аста-секин танила бошладим, шунда ҳам хаёлларим тинч қўймади. Бир поғона кўтарилгандан кейин ортга қайтиб қолишдан қўрқаркансиз, бу эса ўз устингизда янада кўпроқ ишлашга ундар экан.\n—Энди-чи, ўша ўйлар безовта қилмаяптими? Ёки ҳали ҳам хавотирдамисиз?\n—Ростини айтсам, ҳафсалам пир бўлаяпти.\n—Ўзбек киноси жуда қалтис вазиятга тушиб қолаяпти. Бунга аввало биз — ижодкорлар айбдормиз. Томошабинларнинг ҳам таъсири йўқ деёлмайман. Драматургияни тушунган-тушунмаган одам ҳам бизга тош отишни касб қилиб олди. Хоҳлаган киши кинони танқид қила оладиган бўлди. Лекин бу адолатданми? Нега актёр-актрисалар шифокорлар, ўқитувчию бошқа соҳа вакилларининг ишига аралашмаймиз-у, бизни сиқувга олаверишади? Гапиришсин, агар шунга асослари бўлса! Бутун бошли кўрсатувлар бугун яратилаётган фильмларни қоралашга бағишланаяпти. Айрим мухлисларимиз театрга келиб, «Нега бу ҳолатга индамаяпсизлар? Меҳнатингиз-ку ахир», деб гапиришди ҳам. Ҳозир сизга сўзлаб бераяпман, аммо юрагимдаги оғриқ ўзимга аён.\n—Ҳўл ҳам, қуруқ ҳам баравар ёнаяпти, демоқчисиз-да?\n—Ҳа, шундай. Биз бирор соҳа вакилини гапирсак, фақат камчилигини айтмай, ютуқларини ҳам тилга оламиз-ку. Нега ижодкорларга келганда фақат хатосини излашади? Мақташга арзигулик фильмлар йўқ дейсизми? Сўнгги пайтларда ўзбек киносида қандай ўзгаришлар бўлаяпти, билишмайди, лекин мавзу керак бўлса, кинога ёпишишади. Ахир бу ноҳақлик-ку!\n—Ноўрин танқид бўлаётган экан, нега индамаяпсизлар?\n—Бу биргина менга боғлиқ эмас. Кинога бағишланган кўрсатувлардан бирида фикримни айтдим. Гап эгасини топди. Лекин ўша одам вазиятни янада қалтис тус олишига сабаб бўлди. Эҳтимол, барча ижодкорлар бирлашсак, ноўрин танқидларга чап бера олармиз.\n—Келинг, ижодингиз ҳақида суҳбатлашсак, «Кечиккан ҳаёт»даги ижронгизни томоша қилганимда қаҳрамонингиз орқали гўё аллақандай дардни чиқариб юборишни истаётгандек туюлгансиз менга. Балким адашаётгандирман?\n—Фильмнинг бошланишидаги лавҳани негадир олиб ташлашган, ҳозир эслаб қолдим. Қаҳрамоним шифохонага келганида шифокорлар онасининг вафот этганини айтишади. У бўлса дод солиб йиғламайди, балки ундан ҳам баттар аҳволга тушиб, букилиб, эгилиб қолади. Балким ижром яхши чиқмагандир ёки бирор техник носозлик бўлганми, хуллас, шу жойи қирқилган. «Кечиккан ҳаёт» ҳақида гапириш мен учун бироз қийин. Киносиновга чақиришганида, барибир мени олишмайди, чунки бу қаҳрамон мен эмасман, деб боргандим. Лекин ростини айтишим керак, агар бу ролни мендан бошқа актриса ижро қилганида яхшироқ ўйнаган бўларди.\n—Нега бундай фикрга келаяпсиз? Мен Шаҳодатни сиздан бошқа актриса ижросида тасаввур қилолмаганман.\n—Мен бўлсам аксинча, ўзимдан бошқа ҳамма актрисани Шаҳодат қиёфасида тасаввур қилиб кўрганман. Кўпчилик «Сенинг ҳаётинг кечиккан эмасди, ёш бошингга тушди бу савдолар», дейди. Нима бўлганда ҳам бу тақдир.\n—Дилнозани чўчитган роллар ҳам борми?\n—Бор! «Кечиккан ҳаёт» чўчитган, «Барон»даги ролим ҳам шундай.\n—«Барон»даги ролингиздан нима сабабдан хавфсирадингиз?\n—Кичик роль бўлгани билан вазифаси катта эди. Фильмда Фарҳод Маҳмудовнинг қаҳрамони турмуш ўртоғим эканлигини ҳам билдираман, ҳам бунинг акси. Кўп муддат кўришмаганман, соғинганман, учрашганимизда эса соғинчимни сездирмаслигим ва бир вақтнинг ўзида ҳисларимни билдира олишим лозим. Қийин-да бу.\n—Театр ёки кинодаги қаҳрамонлар актёр-актрисаларни тарбиялайди. Қайсидир маънода сизга таъсир ўтказа олганлари бўлдими?\n—Ролларимнинг барини ўзимдан оламан. Болалигим ҳам оддий ўтмаган. Анча-мунча кинога татийдиган лаҳзалар ҳам бор-да. «Келгинди келин» эсланг, «Алло, дадажон...» деб бошланувчи лавҳа бор-ку, ана шу ўзимники. Тарбиялаган ролларим эса асосан театрда. «Андишали келинчак»даги Олмахон мисол учун, ҳамиша қўли кўксида, кулиб туради, «Хўп бўлади», дейди доим. Эгилганингиз сари юзага чиқасиз, Олмахондан шуларни ўрганаман. «Қуёшни сен уйғотасан», «Огоҳ бўлинг, одамлар»даги ролларим эса шукр қилишга ундайди.\n—Болалигим оддий ўтмаган деганда, нимани назарда тутдингиз?\n—Ҳар бир оиланинг ўзига яраша паст-баландликлари, яхши-ёмон кунлари бўлади. Бу ҳақда гапиришни хоҳламасдим... Кичиклигимдан бошқаларга қўшилолмасдим, бир чеккада қимтинибгина турадиган қизалоқ бўлганман. Мактабга ҳам боришни истамасдим. Ҳар бир воқеа-ҳодисани ўйлайверардим, «Нега бу шундай?» деб. Тан оламан, қийинчиликда ўсганмиз. Лекин ҳаммаси учун шукр қиламан. Чунки мана шуларнинг барчаси бугун ролларимда ифодасини топаяпти. Агар қийинчилик кўрмай улғайганимда балким бугунги даражага эриша олмаган бўлармидим?\n—Билишимча, ижтимоий тармоқларнинг ҳеч бирига аъзо эмассиз?\n—Узоқроқ юришга ҳаракат қиламан. Укаларимнинг ҳам ижтимоий тармоқларга боғланиб қолишини истамайман.\n—Турли хил миш-мишлар қайси бир Дилнозага оғир ботади, саҳнадагисигами ёки ҳаётдагисига?\n—Албатта, ҳаётдагисига... Тўғриси, охирги пайтларда чарчаб қолдим гап-сўзлардан. Бир тарафдан ассосиз-ку булар нега сиқилишим керак, дейман. Ҳадеб куйиб-ёнаверсам, қиладиган ишларим қолиб кетади-ку, деб ўзимни йўлга солишга ҳаракат қиламан.\n—Ҳар сафар дугоналар ёки ҳамкасблар билан биргаликдаги суҳбатларга таклиф этсам, «Ундай яқиним йўқ-да», дейсиз.\n—Нега, кимгадир ишонч билдиришга қўрқасизми ёки кўнглингизни чўктирганлар кўп бўлдими?\n—Ишонч билдиравериб, панд еявериб, ўзимни салгина орқага торта бошладим. Жуда ишонувчан эдим. Кимгадир яхшилик қилсам, эртага ўзимга қайтади дердим-да. Ҳозир бўлса эҳтиёткорман. Оилада бир қизман, уч укам — қалқоним. Кези келганида онамга ҳам айтолмаганларимни қанийди синглим ё опамдек инсон бўлса-ю у билан дардлашсам, дердим. Аммо учрата олмадим-да шундайини. Охири онажоним, ўғил бола бўлса ҳам, жигарларимдан қўймасин, дейдиган бўлдим. Укаларим ҳар қанча сингилдан ҳам аъло. «Опажон, нима истаяпсиз, қанақасиз?» деб кўнглимга қарашади. Шукр, бугун ўғлим тоғалари сафига қўшилиб, ҳимоячиларим тўртта бўлишди.\n—Дилноза, саволим ранжитса маъзур тутинг, шахсий ҳаётга жиддий эътибор бериш фурсати келмадимикан?\n—...Ният қилганимдек инсонни ҳали учратганимча йўқ. Мен ўзидан кечиб, севадиган инсонман. Кимгадир кўнгил берсам, ундан ҳам шуни истайман. Вақти-соати билан бўлади... Орзуларим кўп.\n—Ўғлингиз отаси ҳақида сўрайдими?\n—Иккимиз отаси ҳақида кўп суҳбатлашамиз. Ишонасизми, ҳар сафар «Даданг бундай дерди, мана бу ишни яхши кўрарди» десам, гўё ўғлимнинг қанотлари ёзилиб, учишга шайланаётгандек туюлади менга. Кўзгу олдида узоқ қолиб кетадиган одати пайдо бўлганди, «Отанг, эркак киши ўзига кўп оро бериши керак эмас», дерди» деганимдан сўнг ўзгарди.\n—Мураккаб вазиятларда нима сизга куч беради?\n—Сабрим, вазминлигим, дадам ҳам шундай эди. Кенгроқ ўйлашга ҳаракат қиламан.\n—Ёлғиз қолишни истаган пайтларингиз бўладими?\n—Ҳа! Илгари кўпроқ бўларди, ҳозир ёлғизликдан салгина узоқлашаяпман. Хаёлларимни тартибга келтириб олишим керак бўлганида, ўзим билан ўзим қоламан.\n—Гоҳида аёлнинг кўзига ёш келади, ўз-ўзидан, нега шундай бўлади сизнингча?\n—Тушунмаганликларидан, қалби бир оғиз илиқ сўз эшитгиси келганидан, руҳига қувват етишмаётганидан кўзлари ёшланади. Қадрига йиғлаганида эса адо бўлади.


Ҳар бир моддаси — ҳаётимиз қоидаси — Huquq\nHome / / Ҳар бир моддаси — ҳаётимиз қоидаси\n06.12.2019\t, Муносабат 59\n8 декабрь куни келажагимизнинг мустаҳкам ҳуқуқий пойдевори бўлган Конституциямиз қабул қилинганининг 27 йиллигини нишонлаймиз.\nКонституция қабул қилиниши билан мамлакатимиз инсон ҳуқуқларининг муқаддаслиги ва давлат суверенитети ғояларига содиқлигини бутун дунёга расман эълон қилди. Халқимизнинг ўз тақдирини ўзи белгилаши, ўз миллий бойликларига ўзи эгалик қилиши Асосий қонунимизда мустаҳкамлаб қўйилди.\nПрезидентимиз қайд этганидек, халқимиз сиёсий-ҳуқуқий тафаккурининг юксак намунаси бўлган Конституциямиз юртимизда демократик давлат ва фуқаролик жамияти барпо этиш, Ўзбекистоннинг халқаро майдонда муносиб ўрин эгаллашида мустаҳкам пойдевор бўлиб хизмат қилмоқда. Халқ билан доимий мулоқотда бўлиш, одамларнинг муаммоларини ҳал этиш, уларни рози қилиш фаолиятимиз мезонига айланмоқда. Шу сабабли Асосий қонунимизни чуқур ўрганиш, англаш, ҳаётга жорий этиш ва унга сўзсиз амал қилиш – барчамизнинг шарафли бурчимиздир.\nКонституцияда давлатимизнинг ижтимоий, иқтисодий, сиёсий тизими, бошқарувнинг адолатли ва демократик тамойиллари, жамият ривожланишининг стратегик йўналишлари, инсон ҳуқуқ ва эркинликларининг кафолатлари ҳамда маънавий қадриятларимиз мустаҳкамлаб қўйилдики, бу умумэътироф этилган халқаро ҳуқуқ нормаларига ҳам тўла мос келади.\nАйтиш жоизки, қонунларимиз муайян бир соҳани қамраб олса, Конституциямиз ижтимоий муносабатларнинг асосларини комплекс равишда тартибга солиши билан ажралиб туради. Ўз мақомига кўра у олий даражадаги қонун бўлиб, ҳар бир давлатнинг ўзига хос қиёфасини, тарихий-ҳуқуқий анъаналарини, ижтимоий-иқтисодий ва сиёсий тузумини, тараққиёт йўлини, бугуни ва келажагини, фуқароларнинг асосий ҳуқуқлари, эркинликлари ҳамда бурчларини ўзида ифода этади. Бошқача айтганда, ҳар қандай давлатнинг келажаги, халқининг тақдири кўп жиҳатдан ўша давлатнинг конституцияcи қандай бўлишига боғлиқ.\nШўролар тузуми даврида фуқароларнинг асосий ҳуқуқлари, эркинликлари ва бурчларига эътибор давлат манфаатларидан кейинги ўринга қўйилган бўлса, Ўзбекистон Конституциясининг 2-моддасида “Давлат халқ иродасини ифода этиб, унинг манфаатларига хизмат қилади. Давлат органлари ва мансабдор шахслар жамият ва фуқаролар олдида масъулдирлар” дея белгилаб қўйилди. Конституциямизда инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланиши кафолатланди. Унга мувофиқ яшаш ҳуқуқи ҳар бир инсоннинг узвий ҳуқуқидир. Инсон ҳаётига суиқасд қилиш энг оғир жиноятдир. Ҳеч ким қонунга асосланмаган ҳолда ҳибсга олиниши ёки қамоқда сақланиши мумкин эмас.\nТаъкидлаш жоизки, 2005 йил 1 августда Ўзбекистон Президентининг “Ўзбекистон Республикасида ўлим жазосини бекор қилиш тўғрисида”ги, ўша йилнинг 8 августида “Қамоққа олишга санкция бериш ҳуқуқини судларга ўтказиш тўғрисида”ги фармонлари эълон қилиниши фуқароларнинг конституциявий ҳуқуқ ва эркинликларини ҳаётга изчил татбиқ этишнинг мантиқий ифодасидир.\nБеқиёс инсонпарварлик ифодаси бўлган ушбу фармонларга мувофиқ Ўзбекистонда 2008 йилнинг 1 январидан бошлаб жиноий жазо тури сифатида ўлим жазоси бекор қилинди. Жиноят содир этишда гумон қилинаётган ёки айбланаётган шахсларни қамоққа олишга санкция бериш ҳуқуқи судлар ваколатига ўтказилди. Эҳтиёт чораси сифатида қамоққа олиш қонунда белгиланган бошқа эҳтиёт чораларини қўллаш самарасиз бўлган алоҳида ҳолларда ва фақат жиноят ишлари бўйича судлар ёки ҳарбий судлар ваколатига мувофиқ уларнинг қарори бўйича амалга оширилиши лозимлиги белгиланди. Давлатимизнинг жиноятга оид ушбу сиёсати ўлим жазосини қўллашга нисбатан жаҳон тенденцияларига тўла мос келади ҳамда Конституциямизда эълон қилинган инсонпарварлик ва одиллик тамойилларини изчил ифода этади.\nМамлакатимиз Асосий қонунининг яна бир муҳим жиҳати – унинг ижтимоий мақсадни кўзлаган бозор муносабатларини шакллантиришга йўналтирилганидир. Мулкчиликнинг барча шакллари, жумладан, хусусий мулк тенг ҳуқуққа эгалиги ва баб-баробар ҳуқуқий ҳимоя этилиши инсон ҳуқуқ ва эркинликларини ҳимоя қилиш борасидаги хайрли ишларнинг мантиқий давоми бўлди десак янглишмаган бўламиз.\nИслоҳотларнинг бирор соҳаси ёки йўналиши учун дастлабки ҳуқуқий асосни изламоқчи бўлган инсон, аввало Конституцияга мурожаат қилади ва унда мужассам бўлган қоида ва ғоялар негизида иш юритишга жазм этади.\nМаълумки, Конституция бутун дунёда давлат келажаги, халқ тақдири белгилаб қўйилган устувор ҳужжат сифатида тан олинади. Халқимизнинг хоҳиши, эркинлиги ва умуминсоний қадриятлари акс эттирилган Асосий қонунимиз ана шундай устувор аҳамиятга эга. Фуқароларнинг ор-номуси, қадр-қиммати, обрў ва иззатини сақлаш, инсоннинг шаъни ва обрўсига қилинадиган тажовузларга, шахсий ҳаётига ҳар қандай шаклда аралашувларга йўл қўймаслик ва тураржойи дахлсизлиги каби ҳуқуқларнинг мавжудлиги билан Конституциямизнинг мазмуни янада бойитилган.\nҲеч ким қонунда назарда тутилган ҳоллардан ва тартибдан ташқари шахснинг хоҳишига қарши унинг тураржойига кириши, тинтув ўтказиши ёки уни кўздан кечириши, ёзишмалар ва телефонлар сирини ошкор қилиши мумкин эмас. Мамлакатимиз фуқароларининг республика ҳудудида бир жойдан иккинчи жойга кўчиши, Ўзбекистонга келиш ва ундан чиқиб кетиш ҳуқуқига эгалиги ҳам Конституциямизда эътироф этилган. Фақат қонун билан белгиланган ҳолатларда бу ҳуқуқларнинг чекланишига йўл қўйилади.\nШунингдек, Конституцияда ҳар бир шахснинг ўз фикр ва мулоҳазаларини эркин ва мустақил тарзда ифода этиши учун имконият яратилиб, сўз ва эътиқод эркинлиги кафолатланган.\nЎзбекистоннинг конституциявий тузумини, жамият ва давлатнинг қонун билан қўриқланадиган манфаатларини ҳимоя қилиш прокуратура органларининг муҳим вазифасидир. Бундай шарафли вазифалар бизнинг зиммамизга юксак масъулият юклайди.\nПрезидент Шавкат Мирзиёевнинг Ўзбекистон Конституцияси қабул қилинганининг 26 йиллигига бағишланган тантанали маросимдаги маърузасида таъкидланганидек, Асосий қонунимизнинг ҳар бир моддаси биз учун дастуриламалга, ҳаётимиз қоидасига айланиши зарур. Бунинг учун уни мактабларда, олий ўқув юртларида, маҳалла ва меҳнат жамоаларида тизимли равишда ўрганиш бўйича аниқ чора-тадбирларни ишлаб чиқишимиз керак.\nБиз жамиятимизда шундай ҳуқуқий маданиятни шакллантиришимиз керакки, унга мувофиқ Конституция ва қонунларга амал қилиш, бошқаларнинг ҳуқуқ ва эркинликлари, шаъни ва қадр-қимматини ҳурмат қилиш мажбурият эмас, балки кундалик қоида ва одатга айланиши шарт. Мухтасар қилиб айтганда, фуқароларимиз қонунларни бузишдан кўра, уларга амал қилишдан манфаатдор бўлиши лозим.


Аёлга эҳтиромнинг юксак намунаси\nПрезидентимизнинг Ўзбекистон хотин-қизларига йўллаган байрам табригида опа-сингилларимизнинг мамлакатимизда амалга оширилаётган кенг кўламли ислоҳотлар жараёнидаги иштироки ва қўлга киритаётган натижалари чуқур таҳлил қилинди. Айни чоғда қатор долзарб вазифаларнинг ечимини топишда улар энг яқин маслаҳатчи, салоҳиятли сафдош сифатида эътироф этилди. Ана шундай самимий тилаклар битилган табрик юртдошларимиз, жумладан, аёлларимиз томонидан катта мамнуният билан кутиб олинди. Мухбиримиз улардан айримларининг дил сўзларини ёзиб олди.\nРаъно ҲАЙИТҚУЛОВА, Ангрен шаҳридаги Мирзо Улуғбек номидаги маҳалла фуқаролар йиғинининг диний маърифат ва маънавий-ахлоқий тарбия -масалалари бўйича маслаҳатчиси, “Шуҳрат” медали соҳибаси:\n— Давлатимиз раҳбарининг мамлакатимиз хотин-қизларига йўллаган байрам табриги юртимиз аёлларига билдирилган меҳр-муҳаббат, ғамхўрлигу эътиборнинг олий ифодаси бўлди.\nУнда жамиятимиз тараққиётини бугунги юксак босқичга кўтаришда маҳалла маслаҳатчиларининг ҳам беқиёс ҳиссаси борлиги, уларнинг соғлом муҳитни ҳамда оилаларни мустаҳкамлаш, шу жумладан, ёш оилаларни қўллаб-қувватлаш борасида амалга ошираётган ишлари алоҳида таъкидлангани бизга чексиз ғурур бағишлади.\nАйтиш жоизки, жамият бошқарувининг ўзига хос модели бўлган маҳалла тизими жаҳоннинг ривожланган давлатларида катта қизиқиш ва ҳавас уйғотмоқда. Бугунги кунда маҳалла фуқаролик жамияти барпо этишда энг фаол ҳамда таъсирчан куч сифатида майдонга чиқаётир.\nБуни бизнинг маҳалла мисолида ҳам кўриш мумкин. Уч минг саккиз юз нафардан зиёд киши истиқомат қилаётган фуқаролар йиғинида аҳолини ижтимоий қўллаб-қувватлаш, маънавий муҳитни соғломлаштириш, оилаларда соғлом муҳит ва репродуктив саломатликни таъминлаш ишлари изчил амалга оширилаяпти.\nФаолиятимизда хотин-қизлар бандлигига алоҳида эътибор қаратилиши бежиз эмас. Чунки севимли машғулоти билан шуғулланадиган, рўзғорига фойдаси тегадиган аёлнинг кайфияти кўтаринки, оиласи мустаҳкам бўлади. Бу эса оила маънавиятига, фарзандлар тарбиясига ижобий таъсир кўрсатади. Хусусан, баҳорнинг дастлабки кунларида маҳалламизда иш бошлаган тикувчилик корхонасида 24 нафар хотин-қизнинг бандлиги -таъминланди.\nДавлатимиз раҳбарининг табригида билдирилган фикр-мулоҳазалар бизни руҳлантирди ҳамда ишимизга бўлган масъулиятни янада оширишга ундади.\nДилором ЗОҲИДОВА, “Маҳалла” хайрия жамоат фондининг Наманган вилояти бўлими бош мутахассиси:\n— Халқаро хотин-қизлар куни арафасида наманганлик бир гуруҳ фаол дугоналарим билан пойтахтимизга ташриф буюриб, байрам тантаналарида қатнашдик.\nПрезидентимизнинг Ўзбекистон хотин-қизларига йўллаган байрам табриги ўқиб эшиттирилганда, қалбим қувонч ва ҳаяжонга тўлди. Чунки унда мен фаолият кўрса-таётган соҳа вакилларининг меҳнати алоҳида эътироф этилди.\nВилоятимизда фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчиси лавозимида бугунги кунда 769 нафар обрўли ҳамда фаол хотин-қиз фаолият кўрсатмоқда. Биргина 2015 йил мисолида айтадиган бўлсак, улар томонидан фуқаролар йиғинларида аҳоли, айниқса, ёшлар ўртасида миллий қадриятларимиз, анъана ва урф-одатларимизни асраб-авайлаш, она-юртга муҳаббат, -истиқлол ғояларига садоқат туйғуларини сингдиришга йўналтирилган 26 мингга яқин маънавий-маърифий тадбирлар ташкил этилди.\nМаслаҳатчиларнинг профилактика инспекторлари ва бошқа давлат органлари ҳамда жамоат ташкилотлари билан ҳамкорликда амалга оширган ишлари туфайли ўтган йили вилоятимиздаги 360 та фуқаролар йиғинида умуман жиноят содир этилмади. Улар бугунги кунда фуқаролар йиғинлари қошидаги жамоатчилик комиссиялари ишини самарали ташкил қилишда ҳам фаол қатнашмоқда.\nСоғлом она ва бола йилида олдимизда талайгина вазифалар турибди. Жумладан, тиббиёт муассасалари вакиллари билан ҳамкорликда оналик ва болаликни муҳофазалаш, никоҳланувчиларни тиббий кўрикдан ўтказиш бўйича 600 мингдан ортиқ учрашув ҳамда давра суҳбатлари ташкил қилиш режалаштирилмоқда. Бундан ташқари, 500 мингга яқин ёш оилаларни тиббий кўрикдан ўтказишга кўмаклашилади. Умуман, табрикда билдирилган фикрлардан ўзимиз учун қатор вазифаларни белгилаб олдик.\nЗ. ХОЛТЎРАЕВ ёзиб олди.\nМазкур рукндаги бошқа мақолалар: « Қувватбахш ва фойдали\tСаодатга йўғрилган иқбол »


Мақолалар мазкур саъна бўйича сараланган: Суббота, 01 Ноябрь 2014\nШанба, 28 Ноябрь 2020\nСуббота, 01 Ноябрь 2014 05:00\nЎзбекистон Халқ шоири Зулфия таваллудининг 100 йиллигини нишонлаш тўғрисида\n2014 йил 31 октябрь куни Ўзбекистон Республикаси Бош прокуратурасида Вазирлар Маҳкамаси ҳузуридаги Вояга етмаганлар ишлари бўйича комиссиянинг йиғилиши бўлиб ўтди.\nТараққиёт ва фаровонлик йўлидаги ҳамкорлик\nТошкентда Араб мувофиқлаштириш гуруҳи делегациясининг Ўзбекистонга ташрифи доирасида ўзаро ҳамкорлик истиқболларига бағишланган давра суҳбати бўлиб ўтди.\n2014 йил 31 октябрда Ўзбекистон Республикаси Олий Мажлиси Сенати Кенгашининг мажлиси бўлиб ўтди.\nЕнгил саноат: Юксалишнинг жадал суръатлари\nБугун Ўзбекистон ҳақида гап кетганда, мамлакатимиз саноати жадал суръатларда ривожланиб, иқтисодий қудрати ва салоҳияти тобора юксалиб бораётган замонавий давлат сифатида эътироф этилмоқда. Сабаби, истиқлол йилларида юртимизда саноатнинг барча йўналиши, айниқса, юқори технологияларга асосланган тармоқлари муттасил равнақ топаётир.\nЎзбекистон республикасини 2014 йилнинг тўққиз ойида ижтимоий-иқтисодий ривожлантириш якунлари тўғрисида\nЎзбекистон Республикаси Президенти Ислом Каримов томонидан Вазирлар Маҳкамасининг шу йил 17 январда бўлиб ўтган мажлисида белгилаб берилган 2014 йилга мўлжалланган иқтисодий дастурнинг энг муҳим устувор йўналишларини амалга ошириш, шунингдек, таркибий туб ўзгаришларни янада чуқурлаштириш ва иқтисодиётни модернизация қилишга доир қабул қилинган стратегияни давом эттириш жорий йилнинг тўққиз ойида мамлакатимизни ижтимоий-иқтисодий ривожлантириш асосий кўрсаткичларининг ижобий ўсиш суръатларини сақлаш имконини берди.\nАқраб келди совуқларни чақириб...\nКейинги кунларда об-ҳаводаги ўзгаришлардан англаган бўлсангиз керак, қуёш мезон буржидан ақраб томон оғди. Яъни ҳижрий-шамсий йил тақвимига кўра, саккизинчи ой — ақраб бошланди.\nТарихий қурилма топилди\nЗарафшон дарёси яқинидан ғишт пиширишга мўлжалланган бир нечта қадимий хумдон топилди.\n— Илгари XI асрга оид шундай қурилмалардан бири Самарқанднинг Афросиёб ҳудудида аниқланган эди, — дейди ЎзФА Археология институти тадқиқотчиси Комил Раҳимов. — Олиб борилган археологик қазишмалар жараёнида маълум бўлишича, Чўпонота тепалигидан топилган мазкур хумдонлар икки қаватли бўлиб, ўт ёқиш ва ғиштни пишириш қисмидан иборат. Унинг умумий баландлиги қарийб тўрт метрни ташкил этади.\nДастлабки тахминларга қараганда, бу хумдонларда нафақат тўрт бурчак кўринишидаги, балки қопламалар учун олти ва саккизбурчакли ғиштлар ҳам тайёрланган.


Китоб ўқиганга 3 йил\nҚозоғистон прокуратураси вакилларининг таъкидлашларича, Роҳат Алиевнинг китобида давлат сирлари ошкор этилгани учун ҳам қозоғистонликларга бу китобни ўқиш маън этилади.\nҚозоғистон расмийлари мамлакат фуқароларига президент Нурсултон Назарбоев ҳақидаги "Ўғрибоши қайнота" деб номланган китобни ўқишни таъқиқлаб қўйди.\nҚозоғистон прокуратураси вакили Сапарбек Нурпеисовнинг билдиришича, Роҳат Алиевнинг "Ўғрибоши қайнота" китобини ўқиган ёки тарқатган республика фуқаролари жиноий жавобгарликка тортилиши мумкин.\n- Китоб ёнингиздан топилдими - жавобгарликка тортиласиз. Қозоғистон фуқаролари бу китобни сотиб оладиган ёки уни қайта нашрдан чиқарадиган бўлса, ҳозир қидирувда бўлган жиноятчи Роҳат Алиев билан ҳамкорлик қилганликда айбланиб, жиноий жавобгарликка тортилади.\nБундан ташқари, китобда давлат сирлари ошкор этилган, демак, кимки давлат сирларини билишга ҳаққи бўлмаса, китобнинг мазмуни ҳақида ҳам билишга ҳаққи йўқ, деди Нурпеисов.\nҚозоғистон прокуратураси вакилига кўра, Роҳат Алиевга нисбатан иккита – хат ёзишув ёки телефон сўзлашувлари сирини қонунга хилоф тарзда бузиш ҳамда давлат сирларини қонунга зид равишда олиш ва ошкор этиш моддалари бўйича жиноий иш қўзғатган. Китобни ўқиган ҳар бир республика фуқаролари 3 йилгача қамалиб кетиши мумкин.\nҚозоғистоннинг Австриядаги собиқ элчиси ва президент Нурсултон Назарбоевнинг собиқ куёви Роҳат Алиев яқинда чет элда нашрдан чиқарган китобида қайнотасининг қанча пули борлиги ва уларнинг қайси банкларда сақланаётгани ҳақида батафсил ёзган.\n"Ўғрибоши қайнота" китобида президент Назарбоевнинг ойлик маоши, унинг соғлигига оид маълумотлардан ташқари аҳлоқий-маънавий кўриниши ҳақида ҳам айтилган, Қозоғистон армияси ва ички қўшинлари сони келтирилган, Қозоғистон миллий хавфсизлик ҳизматининг чет давлатлардаги баъзи жосуслари, уларнинг тахаллуслари, дипломатик ранглари ва ҳарбий унвонлари келтирилган.\nҚозоғистон Олий судининг собиқ раиси Утеген Ихсоновга кўра, президент собиқ куёви давлат сири тўғрисидаги қонунни бузган бўлиши мумкиндир, лекин у ёзган китобни ўқиган одамларни жазолаш нотўғри.\n- Давлат сирини фош қилиш - жиноят. Лекин, тайёр китобни ўқиш учун ҳеч қанақа жавобгарликка тортиш бўлмаслиги керак. Сабаби шу китобни сотиб олган ҳар бир шахс у ерда ёзилган нарсалар тўғри ё нотўғрилиги ҳақида ўзи хулоса чиқаради. Бу ҳар кимнинг ўз ҳуқуқи. Ҳар ким ахборот олиш ҳуқуқига эга бор, дейди Ихсонов.\nҲозирда Австрияда қочқинликда яшаётган Роҳат Алиев Қозоғистонда сиртдан 40 йиллик қамоқ жазосига ҳукм қилинган. Алиев Қозоғистон ҳукуматини фуқароларнинг конституциявий ҳуқуқларини поймол этаётганликда айблайди.\n- Қозоғистон прокуратураси муаллиф ва китобга нисбатан жиноят иши очаркан, бу ишни битта мақсадни кўзлаб - фуқароларнинг конституцияда белгилаб қўйилган ҳуқуқларидан фойдаланмаслигини кўзлаб қиляпти. Ахир конституцияда сўз эркинлиги ҳақида ёзилган-ку, дейди Роҳат Алиев.\nНазарбоевнинг собиқ куёви Роҳат Алиев Қозоғистон хавфсизлик ҳизмати раҳбарининг муовини бўлган, 2007 йилнинг баҳоригача Қозоғистоннинг Австриядаги элчиси сифатида фаолият юритган.


ҚР Маданият ва спорт ишлари вазирлиги\nҚозоғистонда маҳаллий китобларнинг 50 фоиздан ортиғи болалар ва ўсмирларга мўлжалланган NUR-SULTAN. Kazinform – Қозоғистонда нашр этилган китобларнинг 50 фоиздан ортиғи болалар ва ўсмирларга мўлжалланган. Бу ҳақда ҚР Маданият ва спорт ишлари вазири Ақтоти Раймқулова маълум қилди, деб хабар беради Kazinform мухбири.\nҚозоғистон спортчилари Пекин Олимпиадаси лицензияси учун 50 га яқин турнирда иштирок этади NUR-SULTAN. Kazinform - Пекин қишки Олимпиадаси арафасида қозоғистонлик спортчилар 50 га яқин лицензияли турнирда иштирок этишади. Бу ҳақда ҚР Маданият ва спорт ишлари вазири ўринбосари Нурқиса Дауешов Сенат депутатларининг саволига жавобан маълум қилди, деб хабар беради Kazinform мухбири.\nҚозоғистонда спортчилар ва мураббийлар учун умрбод бериладиган имтиёзлар бир неча баробар ошиши мумкин NUR-SULTAN. Kazinform - Қозоғистон Олимпия, Паралимпия ва Cурдлимпия ўйинлари ғолиблари, Жаҳон чемпионлари ва уларнинг мураббийлари учун умрбод тўланадиган ойлик маошини оширади. Бу Қозоғистон Ҳукуматининг Очиқ регламент сайтида эълон қилинган қарор лойиҳасида кўрсатилган, деб хабар беради Kazinform.\nЕ-архив: Қозоғистонда ҳужжатларни рақамли форматда сақлаш тизими ишга туширилди NUR-SULTAN. Kazinform – Қозоғистонда архив ҳужжатларини рақамли форматда сақлаш учун янги ахборот тизими жорий этилади. Бу ҳақда Қозоғистон Маданият ва спорт ишлари вазири ўринбосари Ғабидулла Aбдрахмонов маълум қилди, деб хабар беради Kazinform мухбири.\nҚозоғистон терма жамоаси кураш бўйича ёшлар ўртасидаги Жаҳон чемпионатида иштирок этади NUR-SULTAN. Kazinform - Бошқирдистоннинг Уфа шаҳрида (Россия Федерацияси) кураш бўйича 21ёшгача бўлган спортчилар ўртасида Жаҳон чемпионати бўлиб ўтади. Бу ҳақда Kazinform Olympic.kz га асосланиб хабар беради.\nҚозоғистон Ҳукумати оммавий ва болалар спортини ривожлантириш масалаларига бағишланган йиғилиш ўтказди NUR-SULTAN. Kazinform - Бугун ҚР Бош вазири ўринбосари Е. Тоғжанов мамлакатда оммавий ва болалар спортини ривожлантиришнинг долзарб муаммолари ва истиқболларига бағишланган махсус йиғилиш ўтказди, деб хабар беради Kazinform primeminister.kz сайтига асосланиб.\nГермания нашриёти қозоқ бастакорининг партитураларини нашр этди BERLIN. XABAR - Kazinform - Германиядаги нуфузли Verlag Neue Musik мусиқий нашриёти ёш қозоқ бастакорининг асарларини нашр этди, деб хабар беради «Xabar 24» мухбири.\nДимаш Қудайберген «Baqytty Bala» фестивалига ташриф буюрди AQTOBE. Kazinform - Хонанда Димаш Худайберген «Baqytty Bala» фестивалига шахсан ташриф буюрди. У гала -концертда чиқиш қилади, деб хабар беради Kazinform мухбири.\nҚосимхон ҳақидаги филмни суратга олиш ишлари якунланди NUR-SULTAN. Kazinform - Алмати вилоятида Ақан Сатаевнинг кенг кўламли ва узоқ кутилган лойиҳаси - «Буюк дашт тонги» филмини суратга олиш ишлари якунланди, дея хабар беради Kazinform «Қозоқфилм» га таяниб.\nҚозоғистонда миллий спорт турлари бўйича «Буюк дашт руҳи» фестивалининг саралаш мусобақаси бўлиб ўтди NUR-SULTAN. Kazinform – Миллий спорт турлари бўйича Қозоғистон Республикаси Мустақиллигининг 30 йиллиги доирасида «Буюк дашт руҳи» республика кенг миқёсли фестивалини ўтказиш режалаштирилган, деб хабар беради Kazinform.\nДимаш Қудайберген «Янги тўлқин-2021» танловининг ҳакамлар ҳайъати таркибига киритилди NUR-SULTAN. Kazinform - Димаш Қудайберген 19-25 август кунлари Сочида бўлиб ўтадиган «Янги тўлқин-2021»(Новая волна) халқаро ёш ижрочилар танловининг ҳакамлар ҳайъати таркибига киритилди, деб хабар беради Kazinform.\nҚозоғистонлик қўшиқчи «Славян бозори» фестивалининг бош мукофотига сазовор бўлди VITEBSK. BelTA - Kazinform - Қозоғистонлик қўшиқчи Руҳия Байдукен Витебскда бўлиб ўтган «Славян бозори» танловининг Гран-при соҳиби бўлди, деб хабар берди Kazinform BelТАга асосланиб.\nВатандошлар ўртасида мини-футбол мусобақаси бўлиб ўтди NUR-SULTAN. Kazinform - Нур-Султан шаҳрида Қозоғистон мустақиллигининг 30 йиллигига бағишланган мини-футбол бўйича республика турнири бўлиб ўтди, деб хабар беради Kazinform мухбири.\nҚозоғистон киноасари Лондонда «Энг яхши анимацион филм» деб топилди NUR-SULTAN. Kazinform - Лондонда бўлиб ўтган учинчи ECG кинофестивали натижалари эълон қилинди, деб хабар беради Kazinform.\nҚўқонда Туркий кенгаш мамлакатлари сайёҳлик йўналишларини ишлаб чиқиш таклиф қилинди QO’QON. Kazinform - Қозоғистон Республикаси Маданият ва спорт ишлари вазири Ақтоти Раимқулова Туркий Кенгаш туризм вазирларининг VI йиғилиши доирасида трансчегаравий туризм лойиҳаларини яратиш ва уларни янада тарғиб қилиш зарурлиги тўғрисида гапирди, деб хабар беради Kazinform махсус мухбири.\nКейинги беш йилда Туркистонда 24та археологик қазилма ишлари олиб борилади NUR-SULTAN. Kazinform – Ҳазрати Султон қўриқхона музейи ҳудудини, Хўжа Аҳмад Яссавий ва Рабия Султон Бегим мақбараларини ободонлаштириш ишлари 2025 йилгача давом этади. Бу ҳақда Ҳукумат йиғилишида ҚР Маданият ва спорт ишлари вазири Ақтоти Раймқулова маълум қилди, деб хабар беради Kazinform мухбири.\nGolden Time Talent ғолиби бўлган дўмбирачилар Токио Олимпиадасида Қозоғистоннинг элчиси бўлади NUR-SULTAN. Kazinform – Golden Time Talent ғолиби бўлган дўмбирачилар «Темирлан-Ернат» дуэти Токио Олимпиадасидаги Қозоғистоннинг маданий элчисига (амбассадор) айланди, деб хабар беради Kazinform вазирлик сайтига таяниб.\nҚозоғистонда болалар ва ўспиринларнинг 38 фоизга яқини аллақачон спорт секциялари билан қамраб олинган NUR-SULTAN. Kazinform – Бугунги кунда маҳаллий ижроия ҳокимият органлари томонидан аҳоли жон бошига спортни молиялаштиришни амалга ошириш учун 5 миллиард 41 миллион тенге маблағ ажратилиб, 40 539 нафар болалар ва ўспиринларни қамраб олган. Бу ҳақда ҚР Маданият ва спорт ишлари бўйича вазир ўринбосари Ерлан Қожағапанов маълум қилди, деб хабар беради Kazinform мухбири.\nҚозоғистонда спорт мактабларидаги мураббийларнинг маоши йил сайин 25 фоиз ўсади NUR-SULTAN. Kazinform – Спорт соҳасидаги ихтисослаштирилган мактаблар ва коллеж ходимларининг маоши йил сайин кўпатирилади. Бу ҳақда ҚР Маданият ва спорт вазир ўринбосари Ерлан Қожағапанов таъкидлади, деб хабар беради Kazinform мухбири.\nҚозоғистонда 100 та спорт-соғломлаштириш мажмуасини қуриш ишлари олиб борилмоқда NUR-SULTAN. Kazinform – ҚР Маданият ва спорт ишлари бўйича вазир ўринбосари Ерлан Қожағапанов меҳнат жамоаларида жисмоний тарбия ва соғломлаштириш ишларини ташкил этиш тўғрисида гапириб берди, деб хабар беради Kazinform мухбири.


Эр хотин ва қайнона қайнота\n00:00 / 12.12.2010 | eski savollar | 4498\nАссалому алайкум, Шайх ҳазратлари. Бир вазиятда қандай ё'л тутиш ҳақида со'рамоқчи эдим. Жавобингиздан умидворман. Тасаввур қилайлик, бир оила. Қайнота, қайнона, о'г'ил ва келин. 2 набира ҳам бор. Қайнота, қайнона кексайиб, инжиқлашиб қолишган. 35 йилдаб буён золим эри томонидан хорланиб келган қайнонага доимо узатилиб кетган қизи далда бо'лган. Қайнона учун қизи ҳаммадан устун. Бироқ келинининг гапларини эшитмайди ҳам. Униннг фикри ҳеч қандай аҳамиятга эга эмас. Қизи билан ҳар куни қо'нг'ироқлашилади (илойим сог' бо'лишсин), бу уйда бо'лаётган ҳар бир ишдан қайинегачи хабардор, доимо маслаҳатга (ба'зида жудаям о'ринсиз), ёрдамга (раҳмат) тайёр. Қайнона қайнота уйда. Келин ҳам уйда бола тарбияси, уй ишлари билан банд. Уйда атмосфера жудаям ог'ир. Қайнона қайнота ҳар куни ё'қ деганда 1 марта бақир-чақир қилиб олишади. Нимагадир келин ва о'г'илга "болаларим" деб қаралмайди. Олада келин ко'п ҳолларда эрининг ко'нглига қараб, унинг айтганини қила олмайди. Чунки оиланинг кекса а'золарининг бу масаладаги фикри бошқача. Келин менман. Хо'жайиним бошқа гапни гапирадилар, ойижон бошқа гапни. Қайнагачим келиб, эриз сиззи ноқулай аҳволга солаяпти, айб унда, деганидан бери бу уйдаги ҳамма-ҳаммани, хо'жайинимни ҳам ёмон ко'риб кетдим. Нафас олишим ҳам қийинлашаётгандек го'ё. Кичкинам яқинда 1 ёшга то'лади. О'зим ишлайман, Ишхонам ҳафтада бир бориб келишимга шароит яратиб берган. Ишга борсам ҳам узог'и йрим кунда уйда бо'ламан. Аммо юрагимни эзаётганларни озгина унутиб, хаёлимни ишхонадаги вазифаларим эгаллайди. Оила қургунимча бир умр о'қиб, ишлаганман. Энди онда-сонда ишга боришим ҳам уйимдагиларга, жумладан хо'жайинимга ог'рлик қилаётгандек. Уйим тинч, унда о'з о'рним бо'лганда ҳам рози эдим. О'зимни аслида ҳақ-ҳуқуқсиз, фақат бурч ва мажбуриятларга эга жонсиз буюмдек ҳис қиламан. Ё'қ, жонсиз эмас. Куну тун яна нимадан жанжал чиқар экн, нима ишим, нима гапим ёқмас экан деб, урагим зириллаб туради, демак жонлиман. О'й-хаёлларим ичида адашиб қолдим. Аллоҳнинг о'зи менга ва яқинларимга сабр берсин, Сиздан таскин со'зларини, жоиз бо'лса танбеҳингизни ҳам эшитсам. Олдиндан миннатдорман.\n- Сизнинг ташвишларингизга шерикман. Минг афсуслар бўлсинким, илмсизлигимиз, жоҳиллигимиз туфайли бўлмагур нарсаларга уриниб, ўзимизни ҳам, яқинларимизни ҳам арзимаган нарса туфайли хафа қилиб юрамиз. Турмушинмизни заҳарга айлантирамиз. Аслини олганда ўша нарсалар арзимаган, ақли ишлатиб қаралса, кулгули нарсалар бўлади. Сизларда ҳам шу ҳолатнинг бир кўриниши бор экан. Нима қилиш мумкин. Кекса, кесаман демаса, ёш, ёшман демаса, шариатни ҳакам қилиб олмаса, шундай бўладида. Сиз кўп куюнманг. Ўзингизни ва болаларингизни аянг. Эрингиз билан яхши бўлишга ҳаракат қилинг. Қарияларга ўзларига яраша, яхши муомала қилишга урининг. Уларнинг жанжалларига эътибор бермасликка ҳаракат қилинг. Ибодатни ихлос билан қилиб, Аллоҳнинг Ўзидан ёрдам сўранг. Сабр қилганингизга ажр оласиз. Иншааллоҳ, ҳаммаси яхши бўлади. Биз ҳам сизга шерикмиз, дуоларимизда биргасиз.\nНамозни яшириб укиш\nБўлажак келин билан учрашув\nНикоҳдан олдин шарт қўйиш\n"Чимилдиқ" филмидаги "Жавобимни беринг" ҳолати\nНамоз ҳам ўқиб, хамир ҳам ичиш\nТўйдан кейин ҳижобга кириш\nҲаж Маҳр ўрнига ўтадими?\nНикоҳни сақлаб қолиш\nТелефонда ўқилган никоҳ ҳақиқийми?\nУйланишдан олдин суҳбат\nАёлнинг шахсий тиллаларида эрнинг ҳаққи


Xiaomi'нинг яна 2 смартфони илғор MIUI 9 тизимига эга бўлди - Terabayt.Uz\nXiaomi'нинг яна 2 смартфони илғор MIUI 9 тизимига эга бўлди\nMIUI прошивкасини Xiaomi смартфонларининг энг яхши жиҳатлари қаторига қўшиш мумкин. Унинг ишлаб чиқилиши ва янгилаб олиниши учун ишлаб чиқарувчининг ўзи жавоб беради. Компания деярли ҳар ҳафтада бу операцион тизимда янги бирор жиҳатни жорий қилади.\nЖумладан, инновацион Android 7.0 Nougat тизими базасида фаолият кўрсатадиган MIUI 9 тизимини Mi6, Mi5C, Mi Mix, Mi Note 2 каби смартфон моделларига юклаб олса бўлар эди. Улар қаторига энди Mi 5 ҳамда Mi 5s Plus ҳам қўшилди.\nMIUI V9.1.1.0 NAAMIEI талқини Xiaomi Mi 5 учун ишлаб чиқарилган. Бу тизимга ўтиш учун фойдаланувчи 571 МБ трафигини сарф қилиши керак бўлади. Бу эса смартфонга қатор янги функцияларнинг пайдо бўлиши, ишлаш самарадорлигининг ошиши ҳамда батарея қувватининг "ақлли тақсимот" билан сарф қилиниши каби инновацияларнинг пайдо бўлишига замин яратади. Шунингдек, янгиланишдан сўнг камера иловасида ҳам замонавий ўзгаришлар содир бўлади.\nЎқинг: Жек Ма муваффақиятга оид фикрлари билан ўртоқлашди\nБу тизимда бош саҳифа тўлиқ қайта ишлаб чиқилган ва "Календар" иловаси учун махсус табрикномалар юбориш имконияти қўшилган. Энди танланган иловаларнинг рамзларига таъбга кўра анимацион белгиларни ҳам қўйиш мумкин. MIUI 9 тизимининг муҳим афзалликларидан бири — экранни иккига бўлиб қўйиш фойдаланиш имконининг яратилишидир.\nXiaomi Mi 5s Plus ҳам энди ўзини 1,3 ГБ трафик эвазига MIUI V9.1.1.0 NBGMIEI талқинига янгилаб олиши мумкин.\nАйни пайтда Mi 5 ва Mi 5s Plus учун янгиланишлар турли минтақаларда босқичма-босқич амалга оширилмоқда. Агар сизнинг смартфонингиздаги updater янгиланишдан огоҳлантирмаса, бир оз кутишингизга тўғри келади.\n#Xiaomi Mi 5s #Xiaomi Mi 5S Plus


Rost24 - Дин ишлари бўйича қўмита рухсатномасини олиш харажати китоблар нархига таъсир кўрсатмоқдами?\nДин ишлари бўйича қўмита томонидан бериладиган рухсатноманинг пуллик бўлиши қанчалик тўғри?\nАҳолисининг асосий қисми ислом динига эътиқод қиладиган Ўзбекистонда диний-тарбиявий китобларга бўлган талабнинг юқори бўлиши табиий ҳол, албатта.\nАммо талабнинг юқорилиги мана шу тур китобларнинг нархига жиддий таъсир кўрсатиб, китобларнинг қиммат бўлишига сабаб бўлиб қолмаяптими?\nБу турдаги китобларнинг нархлари эҳтиёжманд аҳолини қониқтирадими?\nКитоблар нархи билан боғлиқ вазиятни ўрганиш мақсадида пойтахтимиздаги бир нечта китоб дўконларидаги нарх-наво билан қизиқдик.\nЎрганишларимиз натижасида икки ҳолат эътиборимизни тортди. Шулардан, биринчиси, диний-тарбиявий китоблар бошқа тур китоблардан кўра қимматроқ эканлиги.\nХусусан, сотувда “Минг бир ҳадис” китоби 45 мингдан 65 минг сўмгача, худди шу ҳажмдаги китоб шаклидаги Тоҳир Маликнинг “Шайтанат” асари 35 минг сўм, Абдулла Қодирийнинг “Меҳробдан чаён” асари 20 минг сўм. Абу Ҳомид Ғаззолийнинг “Кимёи саодат” асари 65 мингдан 75 минг сўмгача худди шу китоб ҳажмидаги Эврил Туроннинг “Ойнур” асари 30 минг сўм, Ойбекнинг “Навоий” романи 25 минг сўм.\nИккинчи ҳолат эса, эркин савдодаги диний-тарбиявий китоблар нархи нашриётлар қошидаги дўконлардаги нархларга қараганда анча юқори.\nХусусан, “Ҳилол” нашриётининг онлайн дўконида Муҳаммад Содиқ Муҳаммад Юсуф ҳазратларининг “Бахтиёр оила” китоби 47 минг сўм пойтахтимиздаги “Чорсу” бозори атрофидаги китоб дўконларида эса айнан шу китоб 95-100 минг сўм, “Олтин силсила – Саҳиҳи Муслим” 4-жуз нашриёт дўконида 80 минг сўм савдо дўконларида эса айнан шу китоб 95 минг сўм, “Минг бир ҳадис” “Ҳилол” нашриётининг дўконида 45 минг сўм эркин савдода эса айнан ушбу китоб 65 минг сўм.\nБир турдаги китоблар нархлари орасидаги бундай фарқларни кўплаб келтириш мумкин.\nДиний-тарбиявий китобларнинг нархи юқорилиги масаласида китоб дўкони савдогарларининг муносабатларини ўргандик. Фикрлар хилма-хил.\nСотувчиларнинг қайд этишича, диний-тарбиявий китобларни нашр қилиш учун Дин ишлари бўйича қўмита томонидан бериладиган рухсатномани олиш харажати китоблар нархининг юқори бўлишига таъсир кўрсатмоқда.\nБаъзи савдогарлар эса нархларининг юқорилигига китоб тайёрланиши учун сарфланадиган хом-ашё ва диний тарбиявий китоблар устида ишловчилар меҳнати осон эмаслигини сабаб қилиб кўрсатмоқда.\nЯна бир ҳолатга дуч келдикки, китоб савдоси билан шуғулланадиган айрим савдогарлар диний таълимнинг ва диннинг бебаҳо эканлигини китоблар нархига боғлади.\nАлбатта, диннинг қадри бебаҳо, аммо, аҳолининг диний саводхонлигини оширишда, уларнинг диний жиҳатдан илмсиз бўлиб қолишини олдини олишда китоблар нархини одамларнинг даромадига муносиб бўлиши муҳимдир.\nШу ўринда, диний-таълимий китобларнинг бошқа тур китобларга нисбатан қимматлиги, нашриёт ва савдо дўконлардаги китоб нархларида учраётган тафовут юзасидан “Ҳилол нашр” нашриётининг маркетинг бўлими мутахассиси Бунёд Пўлатовга мурожаат қилдик.\nМутахассиснинг қайд этишича, асосан диний-таълимий китоблар нашр этиладиган “Ҳилол нашр” нашриётида китобларга у даражада қиммат нарх қўйилмайди. Нашриёт қошида ташкил этилган сотув дўконларида китобларнинг асл нархларини билиш мумкин. Китобларга савдогарлар томонидан ўзбошимчалик билан қўйилаётган нархлар, жорий йил бошларидан китоблар учун ҚҚСнинг оширилганлиги, диний китоблар нашр этилиши учун Дин ишлари бўйича қўмита томонидан бериладиган рухсатнома, шунингдек, диний китобларни тайёрланишида ишлатиладиган маҳсулотлар учун сарфланадиган харажатлар ушбу турдаги китобларнинг бошқа тур китобларга нисбатан қиммат сотилишига сабаб бўлмоқда. Шунингдек, диний китоблар чоп этилиши учун Дин ишлари бўйича қўмита томонидан бериладиган рухсатноманинг китоб ададига қўйилган чеклови (китоб чоп этишда рухсатнома ҳар 5 мингтагача берилади. Кейингилари учун яна рухсатнома олиш талаб этилади) ҳам диний китоблар нархининг қимматлашишига сабаб бўлмоқда.\nШу ўринда савол туғилади: Китоб чоп этилиш жараёнида 5 мингтадан кейин мазмуни ўзгариб кетадими?\nДиний-тарбиявий китобларни аҳоли даромадига муносиб нархда сотилишини йўлга қўйиш ҳамда нархлар барқарорлигини таъминлаш бўйича таклифлар билан қизиққанимизда, мутахассис китоб савдоси солиқ идоралари томонидан тартибли назоратга олиниши кераклиги таклифини билдирди.\nШунингдек, Дин ишлари бўйича қўмита вакилининг диний-тарбиявий китобларнинг нархи қимматлиги борасидаги билдирган муносабатида қўмита томонидан бу тур китобларга бериладиган рухсатнома харажати китоб нархининг сезиларли даражада оширилишига сабаб бўлмаслигини, нархнинг юқорилигига асосий сабаб савдогарлар томонидан ўзбошимчалик билан қўйилаётган нархлар эканлигини маълум қилди.\nХўш, Диний-тарбиявий китоблар нархини арзонлаштириш ва нархлардаги барқарорликни таъминлашда қандай чораларини амалга ошириш керак?\nЗуҳра Алишер қизи\nКитоб чоп этилиш жараёнида 5 мингтадан кейин мазмуни ўзгариб кетадими?\nКелиб-келиб шуни уйлаб топтиларингми, рост24? Парвардигор Узи куриб турибди, хамма килайотган ишларингни...\nБиз билмаган мавзу бўлибди. 1.Ислом дининг таълимоти инсонларни жамиятдаги ўз ўрнини тўғри белгилашга хизмат қилади. 2. Оилани мустаҳкам бўлишини, эркак ўз маъсулятини қандай бўлишини бу Дин кўрсатиб қшйган. 3. Тижорат ишларида тўғрилик, инсофлилик бу Дин таълимотида атрофлича кшрсатилган. 4.Парохўрлик энг оғир Аллоҳ кечира олмайдиган иш эканлиги, ҳадисларда кўрсатилган. 5.Ота Она, фарзандлар ҳаққи бу Дин таълимотида, кўрсатиб ўтилган. 6.Қўни қўшничилик, етимлар ҳаққи ҳадисларда айтиб, йўл кўрсатилган. ХУЛОСА: А) Китобларга рухсат бериш учун олинаётган ПУЛлар, китобларни қимматлашувига, Диний китобларни, ахоли ўртасида кенг ёйилишига тўсқинлик қилади. Б) Диний саводсизоик, ахоли ўртасида, дин таъоимотини нотўғри талқин қилинигига, айрим чала мўллаларни пайдо бўлишига олиб келади. В.Вазироар Маҳкамасидаги Диний қўмита, асосан ДХХ, ИИВ ходимларидан таркиб топган ва уларни иш мазмунини нимадан иборат эканлигини таъсавур қилинг. Мана шунақа фикирлар. Соғ бўлинглар.


Абдулла Қурбонов уни қамоқхонада кўргани Юлдуз Усмонова келгани ҳақида гапириб берди (видео) - Zamin.uz\n00:52 / 18 февраля 2020\nХонанда Абдулла Қурбонов «Дарё» интернет-нашри учун эксклюзив интервью берди. Интервьюни журналист Феруз Муҳаммад ташкиллаштирди.\nАбдулла Қурбонов суҳбат давомида қамоқхонага тушган вақтларида санъаткор дўстлари, танишлари орасидан фақатгина Юлдуз Усмонова уни йўқлаб боргани ҳақида гапириб берди.\n- Шунча санъаткорларнинг ичида Юлдуз Усмонованинг мард тарафларидан биттаси — қамоқда эканлигимда Қашқадарёдаги қамоқхонага мени кўргани борган эканлар.\nҚамоқхонага бориб, раҳбарларни чақириб, «шу бола менинг боламдай, менинг укам, мен энг яхши кўрган санъаткорлардан биттаси бу, унга эътиборни жиддийроқ қилинглар, бу ҳали халққа керак. Ҳар хил гап-сўзлар эшитяпмиз, ишқилиб болага тазйиқлар йўқми, ҳеч қанақа зулмлар йўқми?», деб мендан хабар олишга борганлар.\nМайли, одамнинг нарсаси эмас, одамни эътибори муҳим, қанча санъаткорлар бўлган ўша пайт, қўрққан ҳаммаси, худди менга яқинлашса, уларни ҳам қамаб қўядигандек туюлган уларга. Тўғриси-да, қўрққан. Одамлардан эмас, Худодан қўрқишсин! Ўша пайт Юлдуз опа ҳеч нимадан қайтмасдан Қашқадарёга жамоа билан борган эканлар. Менинг қайси қамоқхонада эканлигимни суриштиришган.\nМени раҳбарият чақириб, «Юлдуз Усмонова сенга ким бўлади?», деб савол беришганда мен хавотирда бўлдим. Нима бало, опамгаям бир нарсалар бўлганмикан, деган фикрда бўлиб турганимда, «ўйлама, қўрқма, хавотир олма. У одамга ҳеч қанақа ёмонлик қилмаймиз, тўғри маънода сўраяпмиз, ким бўлади?», деганида, мен «опам бўладилар, ҳурмат қиламан, нима гап?» десам, шу ерга келдилар, лекин қонун доирасида учраштириш мумкин эмас, нимагаки, фамилия тўғри келмайди, «фақатгина оилангга рухсат, бошқаларга мумкин эмас деган қонун бор», дейишганда улар ҳам, опа ҳам тўғри тушунганлар.\n«Майли, фақат менинг шахсий илтимосим, менинг келганимни чақириб, менинг номимдан икки оғиз ҳол-аҳволини сўраб қўйинглар», деганлари катта эътибор. Кўряпсизми эътиборни, мисол, менга жонлари ачиб, нима учун борганлар, қайсидир жиҳатим опага хуш келган, қайсидир характеримни яхши кўрадилар Юлдуз опам.\nХудога шукр, Юлдуз опам билан ҳам битта саҳнада ижод қилиб келганмиз. Мустақиллик пайтлари, мустақиллик байрамларида, бирга нечта тадбирларда қатнашганман, эл-юрт хизматларида кўпинча бирга бўлиб қоламиз. Ростмана, тўйхонага опа билан баравар ёки ундан олдин келган бўлсам ҳам, менга навбат беришмоқчи бўлса, мен «Юлдуз опага бергин», дейман. Сабаби, ҳам устоз, ҳам биздан катта, ҳам аёл киши. Аёл киши боши билан, унча-мунча эркак киши қилмаган меҳрни берган шу одам. Шунинг учун ҳам опани яхши кўраман, - Абдулла Қурбонов.\nАбдулла Қурбонов суҳбат давомида қамалишининг сабаби, нега ижодида турғунлик бўлаётгани, 2019 йилдаги у билан боғлиқ бир қанча шов-шувли вазиятларга ойдинлик киритган.\nАбдулла Қурбонов бир ўлимдан қолгани ҳақида сўзлаб берди\nЖаҳонгир Отажоновнинг Юлдуз Усмоновага жавоби саҳнада жаранг сочди (Видео)\nАбдулла Қурбонов нима сабабдан қамалгани ҳақида гапириб берди\nАбдулла Қурбонов мухлисларга навбатдаги таронасини намойиш этди\nЁдгор Саъдиев Асадбекнинг қайси одатлари унга ўтгани ҳақида гапириб берди\n«Сен мудом қалбимдасан». Фотима Режаметова марҳум қизи Фарангизга атаб қўшиқ куйлади (видео)\nАделнинг хит қўшиғига «карантинли» кавер ишланди (видео)\n«Браво» жамоасининг аъзоси Шаҳло Зоировадан қизиқ видео


Грузияда полициячиларга тўппонча билан таҳдид қилган парламент аъзоси ҳибсга олинди.\nМаълум бўлишича, полиция парламент аъзоси Ника Квезерели автомашинасини йўл қоидасини бузгани учун тўхтатган. Полициячилар ундан хужжатларни кўрсатишни сўраганда, Квезерели тўппончасини ўқталиб, уларга пўписа қилган.\nШундан сўнг депутат қуролсизлантирилган ва ҳибсга олинган. Аммо Квезерели бир неча соат ҳибсда ушлаб турилиб, озод этилган.\nБугун Грузия парламенти расиси Нино Буржанадзе Кверизели воқеа пайтида маст ҳолатда бўлганини айтди.


"Андижон" ўзида "Металлург"ни енгга олмади\nЎзбекистон чемпионатининг 11-туридан ўрин олган "Андижон" – "Металлург" учрашуви ўз ниҳоясига етди. "Соғлом Авлод" стадионида бўлиб ўтган ўйинда дуранг натижа қайд этилди.\nУчрашув ўртача темпда бошланди ва жамоалар аста-секин фаолликни ошириб боришди. 38-дақиқада мезбонлар жарима зарбасини амалга оширишди, рақиб жарима майдонидаги тартибсизликдан фойдаланган Илдар Маматказин жамоасини олдинга олиб чиқди.\nИккинчи бўлимни меҳмонлар ҳужумкор руҳда бошлашди, бироқ андижонликлар ҳимояда тартибли ўйин намойиш қилишди. Аммо ўйин якунланиши арафасида Рўзимбой Аҳмедов қўпол хатога йўл қўйди, ҳужумчи ўз жарима майдончаси ичида атайлаб тўпни қўли билан қайтариб юборди ва пенальти белгиланишига сабабчи бўлди. 11 метрлик жарима зарбасини Станислав Андреев аниқ бажарди.\nСўнгги дақиқада меҳмонларнинг босими остида ўтди, бироқ ушбу натижа ўйин якунига қадар ўзгармади.


Коронавирусга чалинганлар сони 4352 нафарга етди\n22 октябр 2020, Тошкент вақти: 15:42\nҲозирда касалхоналарда 981 нафар бемор даволанмоқда.\nСоғлиқни сақлаш вазирлигининг билдиришича, 8 июнь соат 10:00 ҳолатига кўра, Ўзбекистонда коронавирус инфекцияси қайд этилганлар сони 4352 нафарни ташкил этмоқда. Бу 7 июнь соат 23:00даги кўрсаткичдан 21 кишига кўпдир.\n“Янги касалланиш ҳолатларининг 7 нафари Карантин марказидаги фуқаролар орасида, 3 нафари Самарқанд вилоятида коронавирусга чалинганлар билан мулоқотда бўлиб карантинга олинган фуқароларда, 5 нафари Навоий вилоятида аҳоли орасида, қолган 6 нафари Тошкент вилоятида (шундан 3 нафари хориждан чегара пост орқали юртимизга кириб келган халқаро юк ташувчи автомашина ҳайдовчилари, яна 3 нафари эса аҳоли орасида) аниқланган”, - дейилади хабарда.\nЎзбекистонда шу кунгача коронавирусга чалинган 3354 бемор соғайган, 17 бемор вафот этган.\nҲозирда касалхонларда 981 нафар бемор даволанмоқда. Улардан 6 нафари оғир, 1 нафари эса ўта оғир аҳволда.\n7 июль куни кун давомида Ўзбекистонда коронавирусга чалинганлар бўйича рекорд кўрсатич қайд этилди. Соғлиқни сақлаш вазирлигининг билдиришича, 7 июнь куни жами 237 кишида коронавирус аниқланган. Улардан 195 нафари Тошкент шаҳрида қайд этилган.